Taat Setia kepada Bahasa Melayu sebagai Bahasa Negara

KUALA LUMPUR – Sambutan Hari Kebangsaan yang berbaki beberapa hari sahaja lagi yang bertemakan “Malaysia Prihatin” tentunya membawa pengertian yang cukup besar kepada seluruh rakyat Malaysia, khususnya ketika negara sedang berdepan dengan pandemik COVID-19 yang telah pun meragut banyak nyawa rakyat ketika ini.

Saban tahun juga, pelbagai program dianjurkan oleh pelbagai pihak demi memperingati detik bersejarah bagi negara ini. Namun begitu, di sebalik kemeriahan sambutan tersebut terselit persoalan yang sehingga kini gagal dijawab secara tepat. Apakah pengisian kemerdekaan dalam jiwa dan sanubari rakyat Malaysia itu benar-benar bererti bahawa kita sudah merdeka?

Dalam konteks ini, lihatlah kedudukan bahasa Melayu selaku bahasa kebangsaan yang sepatutnya menyatukan kita. Di manakah kedudukannya? Apakah bahasa Melayu benar-benar didaulatkan sebagai bahasa kebangsaan? Jika benar, di manakah buktinya dan jika tidak, mengapakah keadaan sedemikian berlaku?

Hakikatnya, maruah bahasa perlu dipertahankan oleh setiap warganegara kerana bahasa kebangsaan menunjukkan sifat kepunyaan bagi setiap warganya. Bahasa Melayu ialah bahasa yang perlu ditekankan yang merangkumi tiga nilai yang harus disemai dalam diri seseorang warganegara Malaysia. Antaranya termasuklah berasa bangga menjadi warganegara ini, menjunjung ketinggian perlembagaan dan fasih berbahasa Melayu.

Bahasa Melayu pada hari ini juga masih belum merdeka sepenuhnya kerana beribu-ribu istilah yang digunakan dalam urusan perniagaan dan dagangan lain diterima masuk. Tiada salahnya mengambil dan menggunakan bahasa itu tetapi jika tiada ketertiban dalam penggunaan bahasa itu, maka kita masih lagi belum merdeka. Penggunaan bahasa luar itu perlulah ditapis. Sekiranya ada bahasa atau istilah  tempatan, maka tidak perlulah memasukkan bahasa luar.

“Ada segelintir dalam kalangan masyarakat yang bercakap dalam bahasa rojak. Contohnya, jarang-jarang sekali anggota masyarakat yang berpendidikan tinggi yang berkomunikasi sepenuhnya dalam bahasa Melayu kerana masih banyak yang mencampuradukkan bahasa Melayu dengan bahasa Inggeris. Hal ini tidak seharusnya berlaku dan kita perlu terus memugarkan bahasa Melayu sebagai bahasa kebangsaan. Agensi kerajaan pada hari ini juga perlu memainkan peranannya dengan menggunakan bahasa Melayu sepenuhnya ketika berkomunikasi dan pihak atasan perlu menekankan penggunaannya secara konsisten dan tegas.”

Demikianlah penerangan yang disampaikan oleh YB Senator Tan Sri Dato’ Seri Utama Dr. Rais Yatim, selaku Yang Di-Pertua Dewan Negara, semasa menyampaikan ceramahnya dalam Program Webinar Bahasa Jiwa Bangsa: Merdekakah Kita? anjuran Yayasan Budi dengan kerjasama Dewan Bahasa dan Pustaka (DBP), yang bersiaran langsung secara dalam talian menerusi Google Meet pada pukul 2.30 petang tadi melalui Facebook DBP.

Panel lain yang turut serta menjayakan program ialah Profesor Datuk Seri Dr. Haji Awang Sariyan, iaitu Pengerusi Lembaga Pengelola Dewan Bahasa dan Pustaka, Profesor Emeritus Dato’ Dr. Teo Kok Seong dan Profesor Dr. Sivamurugan Pandian. Moderator program pula ialah Dr. Abang Patdeli Abang Muhi.


Mengetengahkan Semula Teater Jikey

Untuk mendapatkan maklumat terkini, ikuti kami melalui Telegram

Jitra – Pada 16 Jun 2022 yang lalu, telah berlangsungnya majlis Wacana Kearifan Tempatan: Jikey Teater Tradisional Langkawi anjuran Dewan Bahasa dan Pustaka Wilayah Utara (DBPWU), Jabatan Kebudayaan dan Kesenian Negara (JKKN) Kedah dan Institut Pendidikan Guru Kampus Darul Aman (IPGKDA). Majlis ini diadakan di Dewan Besar IPGKDA, Jitra, Kedah dan disiarkan secara langsung melalui YouTube dan Facebook rasmi Dewan Bahasa dan Pustaka (DBP) dan IPGKDA.

Majlis dimulakan dengan sesi syarahan budaya oleh Pengarah JKKN Kedah, Puan Sabarina Masadi, diikuti persembahan Color of Malaysia (COM) oleh JKKN Kedah. Majlis diserikan dengan kehadiran dan ucapan oleh (Pengarah DBPWU), Tuan Rahimi Arifin dan pengarah IPGKDA, Tuan Haji Hashim Asman. Hadirin seterusnya dihiburkan dengan persembahan jikey bahagian pembukaan oleh Kelab Seni Budaya IPGKDA.

Sesi wacana kearifan tempatan seterusnya dilangsungkan pada pukul 11.15 pagi dengan kendalian moderator, Puan Syahidatul Munirah Badrul Munir dan barisan ahli panel, iaitu Encik Mohd Faisol Rahim, Encik Mohd Yazi Kerya dan Encik Muhammad Izzat Md Isa. Sesi wacana memfokuskan teater tradisional Melayu jikey yang pernah popular di wilayah utara Semenanjung Malaysia dan wilayah selatan Thailand. Di Malaysia, teater ini mendapat sambutan hangat di Pulau Langkawi.

Pelbagai aspek dalam pementasan teater jikey disentuh seperti aspek pensejarahan, bentuk dan struktur, estetika persembahan, lagu, adat dan ritual, sosiologi masyarakat, keunikan, cabaran, kelestarian sehinggalah perkembangan terkini. Buku tulisan Encik Muhammad Izzat Md Isa berjudul Jikey: Teater Warisan Langkawi terbitan Penerbit Universiti Utara Malaysia tahun 2022 diraikan dalam wacana ini bagi memberikan pendedahan kepada pembaca, peminat teater dan khalayak awam.

Ahli panel bersepakat bersetuju bahawa teater jikey merupakan satu-satunya teater tradisi yang mengetengahkan semangat Keluarga Malaysia. Keistimewaan ini didasari dengan kemunculan watak pelbagai kaum, iaitu Tuan Keling (saudagar Muslim dari India), Raja (pembesar tempatan) dan Pek Sen (peniaga berketurunan Cina). Selain itu, watak Perempuan Keling dan Awang turut melengkapkan watak dan cerita. Begitu juga dengan nilai dan unsur didaktik yang ada dalam persembahan jikey dan teater tradisional Melayu yang lain.

Majlis ini membuka ruang kepada generasi muda untuk mengenali satu lagi seni persembahan tradisional tempatan terutamanya di Kedah, selain teater tradisional mek mulung. Hadirin yang rata-ratanya penuntut semester akhir bakal membina kerjaya dalam bidang perguruan di harap dapat menghayati, beroleh manfaat daripada hasil sesi wacana bagi melengkapkan diri dan membantu perkembangan seni budaya dalam kalangan pelajar sekolah pada kemudian hari. Majlis juga turut dihadiri oleh aktivis teater, penggiat seni budaya dan pensyarah dari universiti berhampiran.

Majlis ini merupakan pengisian kepada aktiviti bersempena Dekad Bahasa Kebangsaan 2022 peringkat negeri Kedah. Majlis ini juga dilengkapkan dengan sesi jualan buku oleh pihak DBP dan JKKN Kedah. Pihak penganjur berharap wacana seumpama ini dapat diteruskan lagi dengan pemugaran kepada pelbagai jenis seni budaya khazanah warisan bangsa yang lain lagi untuk pengetahuan masyarakat umum, terutamanya generasi muda.


Negara Kehilangan Penghibur Tanah Air Berbakat Besar

Kuala Lumpur – Seluruh negara berdukacita atas pemergian penyanyi lagu Terlalu Istimewa, Adibah Noor akibat barah ovari tahap empat di sebuah hospital swasta di Kuala Lumpur, pada 18 Jun 2022 yang lalu.

Pemergian Adibah Noor, atau nama sebenarnya Adibah Noor Mohamed Omar ini sememangnya mengejutkan seluruh negara kerana beliau menyembunyikan keadaan kesihatannya daripada orang ramai.

Menurut sumber berita tempatan, bapa beliau juga tidak mengetahui akan keadaan kesihatan anak ketiganya itu. “Saya tidak tahu … Arwah tidak beritahu walaupun saya ayahnya. Saya pergi ke hospital pun, dia tidak beritahu,” jelas bapanya dalam suatu kenyataan.

Pemergian Adibah Noor turut mendapat perhatian Perdana Menteri, YAB Dato’ Sri Ismail Sabri Yaakob. Menerusi hantaran di Facebook, beliau berkata,

Penggiat seni tanah air, Adibah Noor Mohamed Omar telah pergi mengadap Ilahi malam tadi.

Penyanyi lagu ‘Terlalu Istimewa’ itu bukan sahaja sangat berbakat dalam bidang nyanyian, tetapi menyerlah dalam industri lakonan serta pengacaraan.

Takziah kepada keluarga Allahyarhamah dan didoakan semoga mereka tabah menghadapi kehilangan ini.

Semoga Allahyarhamah ditempatkan dalam kalangan orang yang beriman dan beramal soleh.

Sama-sama kita sedekahkan Al-Fatihah buat Allahyarhamah Adibah Noor.

Adibah Noor mula berkecimpung dalam industri seni tanah air apabila menyertai pertandingan nyanyian Suara 90-an Nescafe dan muncul sebagai juara dalam pertandingan tersebut.

Seniwati serba boleh ini juga bukan sekadar penyanyi, malah merupakan seorang pelakon, pengacara, pengisi suara, dan bakat iklan yang terkenal di Malaysia.

Bekas guru bahasa Inggeris ini turut dikenali sebagai pencinta kucing dan memiliki serta memelihara lebih daripada 30 ekor kucing di rumahnya.

Jenazah Allahyarhamah Adibah Noor dimandikan, dikafankan dan disolatkan di Masjid al-Ansar, Taman Keramat serta dikebumikan di Tanah Perkuburan Islam AU2 Taman Keramat. Takziah diucapkan kepada seluruh ahli keluarga beliau.


FKRK 2022 Mendapat Sambutan Meriah Rakyat Kelantan

Untuk mendapatkan maklumat terkini, ikuti kami melalui Telegram

Tumpat – Negeri Kelantan yang sudah terkenal dengan jolokan negeri berbudaya, lubuk seni, tanah serendah sekebun bunga dan negeri Cik Siti Wan Kembang cukup sinonim sebagai sebuah negeri yang mempunyai keunikan serta kaya dengan seni budaya rakyatnya.

Festival Kesenian Rakyat Kelate (FKRK) 2022 yang diadakan selama tiga hari, pada 16 hingga 18 Jun 2022 di Pantai Geting, Tumpat, anjuran bersama Kementerian Pelancongan, Seni dan Budaya (MOTAC), Jabatan Kebudayaan dan Kesenian Negara (JKKN), Majlis Daerah Tumpat (MDT) dan Pusat Penerangan dan Pelancongan Negeri Kelantan (TIC) merupakan program yang dinanti-nantikan oleh rakyat Kelantan.

Program FKRK 2022 bertujuan untuk menampilkan kekayaan seni dan budaya negeri Kelantan yang merangkumi persembahan, demonstrasi, pameran dan jualan produk negeri Kelantan yang aktivitinya selain penggiat seni juga melibatkan pengunjung dan masyarakat setempat.

Selain pameran dan jualan yang merangkumi agensi persekutuan dan negeri, swasta, institusi pengajian tinggi awam dan swasta (IPTA/IPTS) dan pertubuhan bukan kerajaan (NGO), persembahan seni budaya anjuran Kelab Seniman Jalanan Kota Bharu diselaraskan oleh JKKN Kelantan seperti persembahan Makyung Ekstravaganza Patuh Syariah bertajuk “Raja Besar Maha Gading”, Wayang Kulit, Pertandingan Battle of the Bands, Pertandingan Dikir Barat (Akhir), Karaoke Kencang Gegar, Pertandingan Memasak “Jeliro Kelantan Bersama Adabi”, Pertandingan Abe Klate (Badan Cantik), Pertandingan Biri-biri Jangok serta pelbagai permainan tradisional dan sukan rakyat turut diadakan. Sementara itu, demonstrasi pula melibatkan permainan gasing, wau bulan, pembuatan keris, pertandingan mewarna dan aktivit kesenian rakyat Kelantan lain.

Majlis perasmian dilakukan oleh Timbalan Ketua Setiausaha (Pengurusan) MOTAC, Norazman Othman yang mewakili Menteri, YB Dato’ Sri Nancy Shukri.

Menurut Norazman, penganjuran program ini merupakan satu daripada usaha kerajaan membuka lebih banyak peluang kepada penggiat seni dan budaya serta pemain industri pelancongan dalam mengetengahkan produk seni budaya dan pelancongan ke peringkat yang lebih meluas.

“Saya yakin, keunikan dan keistimewaan kesenian tradisional dapat dijadikan salah satu daya tarikan kepada pengunjung luar untuk datang melawat negara kita. MOTAC sentiasa memastikan kesenian tradisional yang ada dapat dipromosikan dan dipopularkan di luar negara melalui pelbagai medium selari dengan perkembangan teknologi semasa,” katanya.

Katanya lagi, saya amat berharap semua pihak termasuk penggiat seni dan komuniti setempat dapat memainkan peranan membantu kementerian dan JKKN dalam memulihara dan mengembangkan seni budaya warisan nenek moyang khususnya kepada golongan muda dengan memanfaatkan media sosial dan kemahiran digital.

“Usaha pembangunan dan penyemarakan semula aktiviti pelancongan, seni dan budaya sedang giat dilakukan oleh kementerian melalui jabatan dan agensi seperti pejabat MOTAC negeri, Tourism Malaysia, JKKN, Kraftangan Malaysia, Jabatan Warisan Negara dan Istana Budaya.

“Saya memuji pihak berkuasa tempatan terutama Majlis Daerah Tumpat yang telah mengambil inisiatif bekerjasama dengan komuniti setempat dan jabatan kerajaan yang lain dalam menghidupkan destinasi tumpuan pelancongan yang bukan sahaja menawarkan kemudahan penginapan dan makan minum, bahkan menjadikan aktiviti seni budaya masyarakat setempat sebagai faktor tarikan pelancong,” tambahnya.

Ujarnya, FKRK 2022 dianggarkan mampu menarik sebanyak 30 ribu pengunjung daripada pelbagai peringkat masyarakat, dari dalam dan luar Kelantan. Festival ini telah membuka lebih banyak peluang kepada penggiat industri untuk mengetengahkan produk seni dan budaya dengan lebih meluas selain menggalakkan program kesenian tradisional dapat dipromosikan dan dipopularkan ke luar negara.

Berhubung dengan perkara yang sama, katanya, masyarakat Kelantan cukup menghargai kesenian dan tidak menjurus kepada sesuatu musim tertentu sahaja. Aktiviti kesenian atau disebut menne boleh dilihat dan dinikmati setiap hari kerana sentiasa dihidupkan dan menjadi rutin bagi masyarakatnya.

Bagi menjayakan program FKRK 2022, JKKN bekerjasama dengan 36 jabatan dan agensi kerajaan di peringkat persekutuan dan negeri serta 14 NGO, serta mendapat sokongan dan tajaan daripada sembilan syarikat swasta, iaitu MG Group of Companies, Makmur Gold, Ritz IT, 100 Plus, Adabi Consumer Industries, FR Kaseh Marketing Sdn. Bhd., WMD Store, Gegar FM dan Vita Gold Heath Sdn. Bhd. sebagai penaja utama.

Turut hadir ialah Pengerusi Jawatankuasa Belia, Sukan dan NGO Negeri Kelantan, YB Ustaz Wan Roslan Wan Hamat; Ketua Pengarah Jabatan Kebudayaan dan Kesenian Negara, Haji Mesran Mohd Yusop; Ketua Jajahan Tumpat, Rusydee Abdullah; tokoh-tokoh dan penggiat seni budaya negeri Kelantan.


Sambutan 25 Tahun Festival Muzik Hutan Hujan Dunia

Santubong – Bermula pada 17 Jun 2022, Kampung Budaya Sarawak tidak putus-putus menerima kedatangan pengunjung yang datang untuk menyaksikan Festival Muzik Hutan Hujan Dunia (Rainforest World Music Festival – RWMF) 2022. Festival pada tahun ini yang bertemakan “25th Legendary Rainforest Celebration”, diumpamakan Puteri Santubong yang terjaga daripada lena setelah dua tahun festival bertaraf antarabangsa ini tidak memeriahkan bumi Santubong ekoran pandemik COVID-19. Yang menariknya juga, RWMF pada kali ini dianjurkan secara hibrid, iaitu persembahannya boleh disaksikan secara langsung di Kampung Budaya Sarawak ataupun secara maya. Festival muzik berskala besar ini juga meraikan sambutan ulang tahun ke-25 penganjurannya yang bermula pada tahun 1998.

Festival Muzik Hutan Hujan Dunia yang merupakan acara tahunan dalam kalendar aktiviti Kampung Budaya Sarawak yang berlangsung selama tiga hari, bermula pada 17 Jun hingga 19 Jun 2022.

Berakhir dalam suasana yang cukup meriah dengan kawasan yang menempatkan pentas utama bagi persembahan RWMF dipenuhi oleh pengunjung, ternyata festival ini berjaya mencapai sasarannya menarik lebih 12 ribu pengunjung.

Sebelum berlangsungnya RWMF 2022, Menteri Pelancongan, Industri Kreatif dan Seni Persembahan Sarawak, Dato’ Sri Haji Abdul Karim Rahman Hamzah telah mengadakan tinjauan tapak festival di Kampung Budaya Sarawak pada 16 Jun 2022 untuk melihat persiapan akhir penganjuran festival yang membuka tirainya pada 17 Jun 2022. Dalam lawatan tersebut, beliau berkata, berikutan beberapa negara masih melaksanakan sekatan perjalanan disebabkan oleh COVID-19, dijangka sejumlah 12 ribu pengunjung akan memeriahkan festival yang berlangsung selama tiga hari di Kampung Budaya Sarawak. Menurut beliau lagi, pengunjung yang tidak dapat hadir secara fizikal boleh menyaksikan RWMF secara maya melalui tiket berharga RM25. Daripada hasil jualan tiket itu nanti, sebanyak RM10 akan disumbangkan untuk Program ecoGreenPlanet yang merupakan inisiatif penghijauan oleh Lembaga Pelancongan Sarawak melalui penanaman 4500 pokok bakau.

Kejayaan mencapai sasaran pengunjung diakui oleh Pengarah Festival Muzik Hutan Hujan Dunia 2022, Puan Mona Abdul Manap yang menyatakan sambutan daripada pengunjung yang datang untuk menyaksikan RWMF 2022 sangat menggalakkan dan sesuatu yang di luar jangkaan. “Selama tiga hari festival berlangsung, dianggarkan sekitar 12 ribu hingga 15 ribu orang pengunjung turut serta dalam pelbagai bengkel budaya yang diadakan, dengan semua slot aktiviti berkenaan dipenuhi oleh peserta serta mendapat sambutan yang positif daripada pelbagai pihak,” demikian jelas Puan Mona Abdul Manap.

Dalam sidang media berkaitan dengan RWMF 2022 yang berlangsung di Kementerian Pelancongan, Industri Kreatif dan Seni Persembahan Sarawak pada 14 Jun 2022, Dato’ Sri Haji Abdul Karim telah menyempurnkan pelancaran buku RWMF yang berjudul The Rainforest World Music Festival: A Journey of 25 Years. “Buku ini mengisahkan permulaan RWMF apabila hanya 300 orang hadir ke Kampung Budaya Sarawak untuk perhimpunan kecil peminat muzik dunia. Buku ini juga membawa pembaca melalui setiap tahun penganjuran RWMF sehingga menjadi salah satu festival yang paling digemari dan diraikan oleh peminat muzik dari seluruh pelusuk dunia,” demikian ulas Dato’ Sri Haji Abdul Karim tentang buku tersebut.

Seperti yang berlangsung sebelum ini, RWMF 2022 menampilkan penghibur dari pelbagai negara seperti China, Australia, India, Singapura, Indonesia, Kanada, Estonia, Itali, Jepun, Madagascar, Amerika Syarikat dan Vietnam. Pada tahun ini, RWMF menampilkan lebih banyak persembahan individu berbanding dengan RWMF sebelum ini.

Antara artis tempatan dan penggiat muzik tradisional, terutamanya sape yang turut hadir membuat persembahan muzik tradisional ialah Alena Murang, At Adau, Sang Rawi, Kemada, Tuku Kame, Suk Binie’, Nading Rhapsody dan Mathew Ngau. Kesemua pemuzik, sama ada pemuzik tempatan atau luar negara membuat persembahan dengan gaya dan bunyi yang tersendiri sambil memainkan alat muzik tradisional, sama ada dalam bentuk kecapi, tali ataupun melalui pengucapan bahasa yang disertai bunyi muzik.

Persembahan pada malam pembukaan memperlihatkan sejumah 5000 pengunjung memenuhi kawasan pentas persembahan. Yang pastinya, RWMF 2022 mendapat tajaan dan sokongan daripada banyak pihak. Festival yang memberikan impak besar kepada pelancongan Sarawak ini juga turut dihadiri oleh Timbalan Premier Sarawak, Dato’ Sri Dr. Sim Kim Hui, Menteri Pelancongan, Seni dan Budaya, Dato Sri Nancy Shukri, dan Menteri Pelancongan, Industri Kreatif dan Seni Persembahan Sarawak, Dato’ Sri Abdul Karim Rahman Hamzah.

Selain persembahan muzik pada waktu malam, RWMF juga diisi dengan pelbagai aktiviti yang bermanfaat pada waktu siang seperti bengkel amali tentang muzik, pameran budaya dan kraftangan, persembahan tarian dan permainan tradisional mengikut etnik yang terdapat di Sarawak.


Bahasa Melayu dalam Jati Diri Masyarakat Peranakan

Untuk mendapatkan maklumat terkini, ikuti kami melalui Telegram

Bahasa Melayu merupakan bahasa kebangsaan Malaysia dan digunakan sebagai bahasa rasmi dan tidak rasmi dalam komunikasi dalam kepelbagaian masyarakat di negara ini. Namun begitu, kefasihan bertutur bahasa Melayu masih cenderung dikaitkan dengan penutur natif bahasa tersebut, iaitu kaum Melayu.

Kaum minoriti, seperti Cina dan India, tidak dilihat sebagai penutur natif, dan umum berpandangan bahasa Melayu tidak dianggap sebagai sebahagian daripada jati diri mereka. Hanya sekumpulan kecil dalam kalangan etnik minoriti ini yang berjaya memecahkan stereotaip ini dan menjadikan bahasa Melayu sebagai sebahagian daripada jati diri mereka, iaitu masyarakat peranakan.

Masyarakat peranakan di Semenanjung Malaysia tidak seperti di negara lain di Asia Tenggara yang sinonim dengan etnik Cina sahaja. Selain peranakan daripada etnik Cina, seperti komuniti Baba dan Nyonya di Melaka, komuniti Cina Selat di Pulau Pinang, komuniti Cina Kampung di Kelantan dan komuniti Cheng Mua di Terengganu, kita turut mempunyai peranakan daripada etnik-etnik lain seperti India (komuniti Chetti Melaka), Melayu (komuniti Peranakan Jawi), dan Eropah (komuniti Peranakan Serani atau Kristang). Masyarakat peranakan terbentuk di Semenanjung Malaysia jauh lebih awal daripada kedatangan kuasa Inggeris dan seterusnya menetap di sekitar kawasan pusat perdagangan maritim lama, seperti di Melaka, Pulau Pinang, Kelantan dan Terengganu.

Satu ciri penting yang dikongsi dalam masyarakat peranakan ini ialah medium komunikasi mereka yang tidak lengkap tanpa bahasa Melayu. Kadar dan bentuk penggunaan bahasa Melayu dalam masyarakat peranakan adalah berbeza-beza mengikut komuniti. Bagi sesetengah komuniti, seperti komuniti Baba dan Nyonya dan komuniti Chetti di Melaka, masing-masing tidak lagi bertutur dalam bahasa Cina atau Tamil sebagai bahasa ibunda. Sebaliknya bertukar kepada dialek yang unik kepada komuniti itu sendiri, iaitu Melayu Baba atau Melayu Chetti.

Bagi komuniti peranakan yang lain, bahasa ibunda mereka yang merupakan dialek suku asal dikekalkan, namun sarat dengan pengaruh elemen dialek Melayu tempatan, sama ada daripada segi kosa kata, tatabahasa atau sebutan. Komuniti Peranakan Serani di Melaka menggunakan bahasa kreol Kristang Portugis yang terhasil daripada bahasa Portugis lama disulami dengan bahasa masyarakat tempatan di Melaka. Manakala di Kelantan, dialek Cina Kampung yang menjadi bahasa ibunda komuniti tersebut walaupun mengekalkan dialek suku asal, iaitu Hokkien, menerapkan bukan sahaja kosa kata tetapi juga tatabahasa dialek Melayu Kelantan. Selain itu, bahasa mereka juga mengandungi pengaruh dialek Siam tempatan.

Masyarakat peranakan beranggapan percakapan bahasa ibunda mereka tidak lengkap tanpa dimasukkan elemen bahasa Melayu. Hal ini dikatakan demikian kerana sesetengah kosa kata dialek suku asal telah hilang dan digantikan dengan bahasa Melayu. Kemunculan bahasa ibunda masyarakat peranakan juga berlaku dalam bentuk lisan tanpa diiringi bentuk tulisan, menyebabkan ditulis menggunakan sistem tulisan yang umum digunakan dalam masyarakat tempatan masa itu, seperti Jawi atau Rumi.

Masyarakat peranakan secara tradisionalnya merupakan bilingual, iaitu fasih bahasa ibunda dan bahasa Melayu. Kesan daripada penguasaan bahasa Melayu yang baik, masyarakat peranakan selesa hidup bersama-sama dengan masyarakat tempatan. Anak-anak peranakan sejak dari kecil menggunakan bahasa Melayu untuk bermain dan bersekolah bersama-sama dengan anak-anak masyarakat tempatan lain. Masyarakat peranakan turut berkongsi cara hidup dan menikmati aktiviti hiburan dan permainan yang berasaskan bahasa Melayu, seperti pantun, dondang sayang, wayang kulit, dan produk budaya popular Melayu, seperti filem dan lagu oleh Tan Sri P. Ramlee.

Selain kefasihan bertutur bahasa Melayu, penampilan dan pembawaan diri masyarakat peranakan juga seiras orang Melayu. Selain pengaruh persekitaran, hal ini terhasil daripada amalan perkahwinan campur yang lazim berlaku dengan masyarakat tempatan, terutamanya pada zaman dahulu. Persamaan ini menyemarakkan perasaan selesa dan keterbukaan antara masyarakat peranakan dengan masyarakat tempatan, terutamanya masyarakat Melayu. Malah, jika saling tidak mengenali, masyarakat umum yang berada di luar kawasan penempatan masyarakat peranakan mudah tersalah anggap bahawa orang peranakan sebagai orang Melayu.

Kefasihan dan kepetahan berbahasa Melayu dalam masyarakat peranakan cukup tinggi sehingga mereka sering disalah anggap sebagai Melayu. Insiden ini lebih mudah berlaku apabila masyarakat peranakan berpindah keluar dari negeri asal ke negeri lain untuk pekerjaan, pengajian, ataupun mendirikan kehidupan baharu. Dalam kalangan masyarakat peranakan, kedengaran cerita wanita peranakan ditegur kerana tidak menutup aurat, terutamanya rambut, manakala lelaki peranakan disoal kerana disyaki Muslim yang tidak berpuasa semasa bulan Ramadan.

Di luar penempatan asal, kefasihan berbahasa Melayu mendatangkan cabaran kepada masyarakat peranakan untuk bergaul dengan golongan arus perdana kumpulan etnik mereka. Dalam interaksi intraetnik, ciri-ciri “keperanakanan” masyarakat ini tidak diraikan. Tidak berbahasa Mandarin atau Tamil bagi Peranakan Cina dan India menyebabkan mereka tidak dianggap sebagai orang Cina atau India “tulen”.

Pandangan serong sebegini menyebabkan masyarakat peranakan janggal untuk turut serta dalam aktiviti kumpulan etnik masing-masing. Sebagai misalnya, sesetengah Peranakan Cina kekok untuk berkunjung ke kedai makanan Cina kerana tidak mampu membaca tulisan Cina dan bertutur dalam bahasa Mandarin. Ada yang segan kerana tidak mahir makan menggunakan penyepit dan ada pula yang ditegur peniaga kerana menggunakan dialek Hokkien yang salah.

Apabila pengkategorian masyarakat pelbagai etnik di Malaysia diberi penekanan dalam hampir segala urus tadbir kerajaan, masyarakat pada peringkat akar umbi mahu tidak mahu turut mengguna pakai sistem empat kategori kaum tersebut, iaitu Melayu, Cina, India dan Lain-lain. Masyarakat peranakan dirangkumkan ke dalam kategori kaum yang sama dengan golongan arus perdana etnik yang sama. Komuniti Baba dan Nyonya, dan Cina Kampung dan Cheng Mua dalam kategori kaum Cina. Komuniti Chetti Melaka dalam kategori kaum India. Komuniti Peranakan Serani dalam kategori Lain-lain. Akibat persamaan agama selain budaya, hanya komuniti Peranakan Jawi tergolong dalam kategori kaum majoriti, iaitu Melayu, dan seterusnya berstatus Bumiputera Melayu.

Selain faktor luaran, pencairan keupayaan berbahasa Melayu dan bahasa ibunda masyarakat peranakan turut berlaku akibat faktor dalaman masyarakat itu sendiri. Sebagai komuniti minoriti dalam kategori kaum minoriti, nilai kemahiran berbahasa Melayu dan bahasa ibunda sebagai sebahagian daripada jati diri masyarakat peranakan terabai. Hal ini dikatakan tiada nilai ekonomi seperti bahasa Mandarin dan bahasa Inggeris.

Masyarakat ini juga tiada pengiktirafan daripada masyarakat luar yang terikut-ikut dengan stereotaip satu kategori kaum satu bahasa. Seperti dalam sistem pendidikan vernakular, kaum Cina dikaitkan dengan bahasa Mandarin, manakala kaum India sinonim dengan bahasa Tamil. Sebagai kesannya, kemahiran berbahasa Melayu dan bahasa ibunda dalam masyarakat peranakan kian pudar dalam usaha mereka menghantar anak-anak ke sekolah vernakular agar tidak ketinggalan untuk menguasai bahasa ekonomi dan budaya asal yang “tulen”.

Generasi muda masyarakat peranakan turut tidak ketinggalan bermigrasi ke luar dari kawasan penempatan asal mereka demi meningkatkan kualiti dan taraf hidup. Tinggal berjauhan daripada keluarga dan sanak-saudara menyebabkan peluang untuk mempelajari dan mempraktikkan kemahiran berbahasa ibunda menjadi terbantut. Sesekali pulang ke kampung, generasi muda tidak lagi dapat berkomunikasi dengan generasi tua dengan baik. Golongan milenium, iaitu generasi muda yang dilahir dan membesar di luar negeri asal, mungkin tidak menyedari latar belakang dan keunikan budaya peranakan yang mereka warisi.

Secara kesimpulannya, interaksi dan komunikasi antara etnik menjadi lancar apabila setiap pihak sepakat memahami mesej yang disampaikan dalam bahasa yang sepunya. Dalam hal ini, bahasa Melayu merupakan bahasa pengantar antarabangsa yang penting selaku jambatan yang menghubungkan para penutur daripada pelbagai latar belakang kaum, budaya, lokasi geografi, malah ketamadunan. Bagi masyarakat peranakan, kepentingan pengaruh bahasa Melayu dalam kehidupan mereka tidak setakat dalam bentuk kemahiran berbahasa Melayu yang setanding penutur Melayu sendiri, tetapi juga terserlah melalui adaptasi tatabahasa dan kosa kata bahasa Melayu dalam bahasa ibunda. Tidak setakat itu, masyarakat peranakan juga menggunakan skrip budaya Melayu dalam menyampaikan mesej secara halus sebagai sebahagian daripada manifestasi adab komunikasi yang sopan. Pengaruh skrip budaya tempatan ini turut terjelma dalam penuturan bahasa ibunda mereka.

Bagi masyarakat peranakan, kefasihan bertutur bahasa Melayu tidak bermaksud mereka menidakkan jati diri suku kaum asal. Sebaliknya, hal ini merupakan realiti lumrah hidup bersama dalam masyarakat pelbagai etnik yang mendukung ketamadunan anak watan sejak bergenerasi lamanya.

Kemahiran berbahasa Melayu juga dibanggakan oleh masyarakat peranakan sebagai sebahagian daripada jati diri mereka anak watan Malaysia. Oleh hal yang demikian, kemahiran ini seharusnya dirai, diiktiraf dan dipupuk sebagai asas penyatupaduan bangsa Malaysia.

Dr. Pue Giok Hun ialah Felo Penyelidik di Institut Kajian Etnik (KITA), Universiti Kebangsaan Malaysia. Penyelidikan dan penulisan beliau berkisar kepada peranakan sebagai fenomena sosial terutamanya tentang isu identiti etnik minoriti dan warisan kebudayaan masyarakat peranakan di Malaysia dengan fokus kepada komuniti Cina Peranakan di Kelantan dan Terengganu. Makalah ini adalah sebahagian daripada hasil projek penyelidikan yang dibiayai Kementerian Pendidikan Malaysia di bawah Skim Geran Penyelidikan Fundamental (Kod Projek: FRGS/1/2020/WAB01/UKM/02/2).


Memugar Api dari Suatu Zaman

Untuk mendapatkan maklumat terkini, ikuti kami melalui Telegram

“Saya berani berkata terus terang bahawa pada masa yang sudah-sudah, masyarakat kita dan kerajaan tidak memberikan penghargaan yang sewajarnya terhadap bahasa Melayu dan penulis Melayu. Sebagai akibatnya, hari ini sangat sukar mencari dan memilih orang yang berkebolehan dalam segala lapangan yang dikehendaki oleh Dewan Bahasa dan Pustaka, iaitu daripada pengarang sehingga jurutaip.”

Itulah kata-kata Profesor Diraja Ungku Abdul Aziz Ungku Abdul Hamid, Pengarah Dewan Bahasa dan Pustaka (DBP) yang pertama dalam ucapan sulungnya di radio pada 26 Februari 1957.

Sejak ditubuhkan 66 tahun yang lalu, DBP tidak pernah sunyi daripada pelbagai gelora yang menerpa. Namun begitu, organisasi tunggal ini tetap berdiri megah dan tidak pernah merudum semangatnya. Bak saham di papan bursa, adakala turun adakala melonjak, namun sedikit pun tidak mempengaruhi DBP. Musim berganti tahun, karyawan berganti insan, sasterawan demi sasterawan, aksara menerbitkan kata, DBP tetap bersama-sama rakyat Malaysia memperjuangkan bahasa dan sastera Melayu sejak ditubuhkan pada 22 Jun 1956, di Johor Bahru, Johor.

Demi membijaksanakan anak bangsa dan mengukuhkan perpaduan dalam kalangan rakyat pelbagai kaum, DBP lahir daripada kesaktian lidah rakyat dan keluk kesedaran yang tinggi daripada galur sejarah yang mahukan bangsa ini merdeka dengan makna yang sebenar tanpa ada campur tangan penjajah. Hal ini termasuklah beriltizam agar bahasanya berdiri mandiri sebagai bahasa yang melambangkan bangsa berdaulat.

Api perjuangan bagi meletakkan bahasa Melayu sebagai identiti watan merdeka tidak pernah menemukan kelelahan, dan api ini terus sahaja marak dan bergerak seperti sifatnya lingkaran api Pasifik yang menghidupkan gunung berapi bahasa hingga ke seluruh negara, Brunei dan juga Singapura.

Walaupun terpaksa meniti pengalaman yang berdarah, apabila penjajah melaksanakan dasar pelajaran Negeri-negeri Melayu Bersekutu, Negeri-negeri Melayu Tidak Bersekutu dan Negeri-negeri Selat, iaitu menetapkan bahasa Inggeris sebagai bahasa kemajuan dalam pendidikan anak bangsa, perjuangan menjaga hal ehwal bahasa dan sastera Melayu tetap diteruskan.

Pengalaman yang membuahkan mendung kepada iklim bahasa ini turut dibangkitkan oleh golongan kaum muda dengan terbitnya majalah al-Imam pada tahun 1906 sebagai alat menyuluh minda anak watan pada ketika itu dalam perjuangan mempertahankan bahasa Melayu. Terowong masa perjuangan ini bagaikan babak-babak yang tidak pernah berhenti, ibarat angin monsun yang sentiasa membadai banjaran, namun banjaran tetap teguh dan utuh, demikian juga semangat yang ada kepada pejuang bahasa hingga zaman serba canggih dan pintar ini.

Api dari suatu zaman milik pewaris dan pejuang bahasa terus sahaja menyala dan menyuluh gelanggang perjuangan bahasa yang merupakan lambang kedaulatan bangsa dan watan. Menyedari hakikat api perjuangan ini memberikan kesan yang lebih besar, Raja-raja Melayu telah memberikan Tujuh Wasiat yang menetapkan bahasa Melayu sebagai bahasa kebangsaan ketika negara mencapai kemerdekaan. Selepas itu, bagi memperkukuh kedudukan istimewa bahasa Melayu, Perkara 152 Perlembagaan Persekutuan menetapkan bahawa bahasa rasmi, iaitu bahasa kebangsaan bagi negara Malaysia, ialah bahasa Melayu.

Amanah dan tanggungjawab ini digalas oleh DBP menerusi objektif penubuhannya, iaitu membina dan memperkaya bahasa kebangsaan dalam semua bidang, termasuk sains dan teknologi; memperkembang bakat sastera dalam bahasa kebangsaan; mencetak atau menerbitkan atau membantu dalam percetakan atau penerbitan buku, majalah, risalah dan bentuk-bentuk kesusasteraan dalam bahasa kebangsaan dan bahasa-bahasa lain; membakukan ejaan dan sebutan, dan membentuk istilah yang sesuai dalam bahasa kebangsaan; menggalakkan penggunaan bahasa kebangsaan yang betul; menggalakkan penggunaan bahasa kebangsaan supaya digunakan secara meluas bagi segala maksud mengikut undang-undang yang sedang berkuat kuasa.

Sumber kuasa berdirinya DBP ini berlandaskan Perlembagaan Persekutuan, Akta 213 – Akta Dewan Bahasa dan Pustaka 1959 (Disemak 1978) dan Akta A930 Akta Dewan Bahasa dan Pustaka (Pindaan Peluasan 1995). Oleh hal yang demikian, umum haruslah memahami tanggungjawab DBP melaksanakan fungsinya berdasarkan sumber kuasa yang telah ditetapkan kepada organisasi ini.

Menerusi Simposium Pengantarabangsaan Bahasa Melayu yang berlangsung pada 22 Mei hingga 24 Mei 2022 yang lalu, Perdana Menteri,  YAB Dato’ Sri Ismail Sabri Yaakob mengumumkan bahawa penggubalan Akta DBP yang baharu kelak akan berupaya memperkukuh DBP sebagai badan penguasa bahasa bagi memastikan pematuhan dan pelaksanaan amalan berbahasa kebangsaan, seperti yang termaktub dalam Perlembagaan Persekutuan.

Pada usia 66 tahun ini, DBP tidaklah bersifat seperti unit pemprosesan pusat yang sudah tenat atau seperti keadaan dilanda pepijat alaf atau mungkin seperti komputer yang tidak cukup kelajuan. Demikian analogi yang mungkin berlaku untuk meneliti kedinamikan DBP dalam menyediakan perkhidmatan dan membekalkan produk jenama DBP, khususnya sebagai penerbit bagi buku berbahasa kebangsaan, termasuklah untuk pendidikan kebangsaan, dan juga melaksanakan fungsinya menerusi empat jabatan utama, iaitu Jabatan Dasar dan Penyelidikan, Jabatan Pembinaan Bahasa dan Sastera, Jabatan Pengembangan Bahasa dan Sastera dan Jabatan Penerbitan.

Kesepaduan dalam merealisasikan wawasan DBP amat penting bagi kesemua jabatan ini demi menggerakkan fungsi DBP secara menyeluruh dalam usaha mendaulatkan bahasa kebangsaan, khususnya apabila meneliti DBP pada zaman serba canggih ini.

DBP bukan sahaja sebagai badan yang mengurus tadbir perihal mendaulatkan bahasa Melayu semata-mata, tetapi DBP juga sebagai jenama yang menjana ilmu. Oleh hal yang demikian, DBP agresif dalam menerbitkan pelbagai buku yang dapat memenuhi permintaan pengguna. Selain itu, kecanggihan bidang teknologi telah melebarkan fungsi DBP dalam arena digital dengan adanya Jendela DBP – Pelantar Penerbitan Digital DBP.

Melalui portal ini, pengguna disediakan dengan pelbagai bahan bahasa dan sastera menerusi slot TV DBP, Radio DBP, liputan e-berita berkisarkan isu semasa dan pengkhususan bidang bahasa dan sastera, e-majalah, portal pembelian buku dan majalah dan perkongsian peka bahasa. DBP juga melangkah dengan yakin dalam bidang penyiaran digital menerusi jenama program Studio Pesona yang disiarkan menerusi integrasi media sosial DBP, iaitu Facebook, YouTube, Twitter, Telegram, Instagram dan Jendela DBP.

Selain itu, media sosial DBP dilihat cukup cemerlang dalam mengetengahkan bahan-bahan pegun yang berjaya menarik perhatian pengikut media sosial. Bahan-bahan ini diperoleh daripada sumber bahan buku dan majalah terbitan DBP dan diberikan sentuhan kreatif oleh pegawai yang bertanggungjawab mengendalikan media ini. Bentuk kesusasteraan ini sentiasa sahaja “diremajakan” oleh DBP dengan aktiviti pengembangan yang begitu dinamik. Program melibatkan aktiviti secara dalam talian mahupun menghasilkan karya-karya dalam medium baharu berjaya meningkatkan apresiasi pelbagai pihak kepada bahasa dan sastera.

Lebih daripada itu, dalam era ini juga, DBP dilihat perlu bersedia meningkatkan kualiti dan kemahiran karyawannya untuk menguasai bidang yang khusus bagi meningkatkan citra DBP secara keseluruhannya. Bidang-bidang baharu, seperti penyiaran digital dan penulisan industri kreatif meliputi pelbagai genre menerusi Akademi DBP, dilihat dapat membantu menjenamakan DBP sebagai pusat integrasi media dan industri kreatif dalam melahirkan karyawan yang serba boleh. Dalam perkembangan lain, penulis iklan komersial dan industri kreatif mempunyai permintaan yang tinggi dalam menghasilkan kata pikat produk dalam bahasa Melayu.

Selain itu, menjadi keperluan untuk memastikan enjin carian bahasa bertaraf dunia milik DBP, iaitu Pusat Rujukan Persuratan Melayu, dalam keadaan stabil dan memuaskan pelanggan. DBP dibanjiri dengan permasalahan bahasa pada setiap hari, dan sudah tentu pengguna meletakkan harapan yang tinggi kepada DBP untuk menyelesaikannya.  Bagi jangka masa panjang, mungkin dapat dibina perisian yang lebih cekap dan digunakan pada peringkat antarabangsa serta sektor dinamik yang lain. Aduan berkaitan dengan gangguan kepada enjin carian ini sudah tentunya menjejaskan citra DBP dalam memberikan perkhidmatan bahasa dengan pintar dan pantas.

Dalam perjalanan menempuh dunia digital ini, DBP lebih bersedia dengan jumlah trafik yang tinggi bagi permohonan pengesahan iklan melalui laman sesawang DBP Sah Bahasa. Para petugas diberikan lebih banyak kursus profesional bagi meningkatkan kualiti perkhidmatan DBP sebagai barisan hadapan memperkasakan bahasa kebangsaan.

Menerusi Akademi DBP, wajar dianjurkan kursus bahasa asing kepada karyawan DBP agar tahap penguasaan bahasa menjadi lebih berkualiti dan pada masa yang sama turut memesrai bahasa asing. Hal ini dilihat dapat memberikan dampak baharu kepada karyawan DBP.

Konsep langit terbuka dan dunia tanpa sempadan memberikan dimensi yang amat luas kepada bahasa dan sastera kebangsaan. Bahasa dan sastera kebangsaan bukanlah dilihat hanya dari satu sudut membina negara bangsa, tetapi yang lebih penting bahasa dan sastera menjana kebijaksanaan seseorang.

Kepintaran inilah yang diperlukan oleh negara bagi meluaskan lagi ilmu kepada generasi seterusnya. Amatlah dukacita sekiranya kebijaksanaan ini tidak dapat melahirkan bahan penulisan berbentuk buku mahupun medium baharu dalam bahasa dan sastera kebangsaan. Tiada maknanya sekiranya menjadi bijak pandai, tetapi kebijaksanaan itu tidak memberikan manfaat kepada seluruh anak bangsa lainnya, tetapi yang menuai kebijaksanaan itu hanya diri sendiri dan pihak yang tiada kaitan dengan hasrat memperkasakan negara bangsa.

Bukan lagi masanya tepuk dada tanya selera, barangkali pada angka 66 tahun ini, detiknya kita memugar kembali api dari suatu zaman yang mungkin terpadam dalam diri kita. Walaupun rehal di atas menara itu sudah pun tiada, namun tidak bermakna kobar api kita juga menjadi malap. Ayuh karyawan kita bangkit dan tingkatkan upaya agar kita lahir sebagai pemain utama pada zaman serba canggih ini, bukan semata-mata pengarang dan jurutaip sahaja, tetapi sebagai individu yang terus mendukung citra bahasa dan sastera kebangsaan.


MAIPs Anjurkan Program Explorace 2022 di Kampung Seberang Ramai, Kuala Perlis

Untuk mendapatkan maklumat terkini, ikuti kami melalui Telegram

Kuala Perlis – Majlis Agama Islam dan Adat Istiadat Melayu Perlis (MAIPs) baru-baru ini menganjurkan program Explorace 2022 – Program Transformasi Kampung Nelayan Warna-warni Seberang Ramai, Kuala Perlis. Program tersebut mendapat kerjasama daripada Unit Duli Yang Teramat Mulia (DYTM) Tuanku Raja Muda Perlis di Pejabat Setiausaha Sulit Duli Yang Maha Mulia (DYMM) Tuanku Raja Perlis dan juga kepimpinan masyarakat setempat.

Program tersebut disertai oleh 120 orang pelajar di bawah Pertubuhan Kebajian Al-Nidaa’ Malaysia dan juga Pertubuhan Al-Khaadem Malaysia yang datang dari beberapa buah negeri termasuklah Wilayah Persekutuan Kuala Lumpur, Perak, Selangor dan Terengganu.

Titah DYTM Raja Muda Perlis, Tuanku Syed Faizuddin Putra Jamalullail selepas berkenan berangkat menutup program tersebut di Dewan Orang Ramai Dataran Semarak di kampung berkenaan,

Salah satu resepi kejayaan diri seseorang individu itu bermula daripada penguasaan ilmu dan pengamalannya. Sesungguhnya ilmu itu perlu dicari, digali, dikuasai dan diamalkan oleh kita semua, terutama golongan para pelajar ataupun remaja wajib menuntut ilmu secara istiqamah.

Pada masa yang sama juga, pihak-pihak berwajib bertanggungjawab secara langsung dan tidak langsung dalam menyemai serta menyuburkan ilmu-ilmu dunia dan akhirat perlu lebih komited, kreatif dan inovatif lagi dalam memajukan sektor pendidikan agar semua lapisan tiada yang dipinggirkan demi kejayaan negeri dan negara kita pada masa hadapan.

Yang hadir sama ialah Ketua Pegawai Eksekutif MAIPs, Haji Mohd Nazim Mohd Noor dan Pengarah Bebas ReGen Rehab Hospital, Dato’ Dr. Zaininah Mohd Zain serta kepimpinan kedua-dua pertubuhan berkenaan.

Dalam ucapan alu-aluan, Haji Mohd Nazim memaklumkan bahawa penganjuran program pada kali ini amat bermakna. Beliau menyampaikan ucapan syabas kerana program tersebut berjaya melibatkan sepenuhnya pengendalian oleh pihak pemimpin dan seluruh lapisan masyarakat yang terlibat dalam Program Transformasi Kampung Nelayan Warna-warni Seberang Ramai Kuala Perlis tersebut dan boleh dijadikan satu lagi produk pelancongan baharu istimewa yang boleh ditonjolkan lagi di negeri ini khususnya untuk program-program pembinaan pasukan.


Balai Seni Negara Dibuka Semula

Kuala Lumpur – Setelah dua tahun Balai Seni Negara ditutup bagi kerja-kerja naik taraf galeri dan pengubahsuaian bumbung, bermula pada 3.00 petang 21 Jun 2022, Selasa, galeri negara itu dibuka semula kepada khalayak dengan wajah baharu.

Menteri Pelancongan, Seni dan Budaya, YB Dato’ Sri Nancy Shukri, melalui ucapan perasmiannya menyebut, walaupun dihimpit musibah pandemik dua tahun yang lepas, Balai Seni tetap berjuang dalam mengangkat seni visual tempatan.

“Hampir 25 juta pengunjung dalam talian telah dicapai melalui pelbagai aktiviti dan maklumat di media sosial Balai Seni Negara pada tahun 2021.” Hal ini disifatkan beliau sebagai pencapaian yang sentiasa berkembang dan impaknya besar kepada industri seni.

Balai Seni Negara kini menampilkan NUSA, sebuah pameran koleksi tetap negara yang dipamerkan di galeri Reka, Tun Razak, 2A, 2B dan 3B dengan 466 buah karya yang mengangkat koleksi merangkumi pelbagai aspek namun terkait seperti sosial tempatan, persoalan identiti, sejarah dan sejarawan, kepelbagaian mitologi dan intelektual masyarakat tempatan.

Pemilihan karya NUSA akan merangkumi karya agung yang menyentuh tema dan konsep “Tenggara”; yang melangkaui zaman dan era. Antara karya yang akan dipamerkan; Kampung Nelayan karya terkenal Chung Chen Sun yang dikategorikan sebagai khazanah National Heritage di bawah Akta Warisan Kebangsaan 2005; dan koleksi kontemporari seperti Enrique de Malacca Memorial Project oleh Ahmad Fuad Osman yang dilancarkan sejak tahun 2016 hingga kini.

“Pameran NUSA sebagai pembuka tirai adalah selaras dengan wajah baharu Balai Seni Negara yang merakam sejarah dan mengangkat seni kontemporari. Balai seni ini akan memaparkan koleksi bersejarah khazanah negara, sepanjang tiga tahun (2022 – 2025),” ujar Nancy. Beliau merujuk “wajah baharu” pada pengubahsuaian bumbung Balai Seni Negara yang siap pada Mac lalu yang diilhamkan kepada motif “gajah menyusu”.

Selain pameran tetap, para khalayak turut berpeluang menikmati pelbagai lagi pameran yang menarik, antaranya Pameran Diplomasi Budaya yang merupakan sebuah kerjasama rakan strategik serantau. Berkonsepkan kesenian melalui instalasi media, Walking Through a Songline menunggu ketibaan khalayak di galeri 3A bermula Jun hingga September ini. Walking Through a Songline ialah sebuah pameran yang meraikan cerita rakyat Australia.

Pameran yang menampilkan karya artis kontemporari sama ada dalam medium seni rupa, seni arca mahupun gabungan medium, SINGLE atau “Hanya Satu” akan dipamerkan di ruangan lobi galeri. Pameran itu mengumpulkan karya-karya yang berinteraksi melalui “darah muda”, juga mengangkat karya artis generasi muda yang telah meninggalkan impak sama ada secara kebangsaan mahupun antarabangsa. Tiga karyawan yang akan mempamerkan karya mereka tahun ini adalah Shafiq Nordin, Red Hong Yi dan Saiful Razman.

Selain itu, Balai Seni Negara kini menyelia Art Hospital, sebuah pusat pemuliharaan, penyelenggaraan dan konservasi khazanah seni negara. “Meggunakan teknologi terkini, Art Hospital mampu memberikan standard yang tersendiri untuk memartabatkan lagi khazanah seni negara,” ujar Nancy.

Sementara itu, Pengerusi Lembaga Pembangunan Seni Visual Negara, YBhg. Dato’ Indera Dayang Fatimah Tom Abang Saufi sempat menegaskan, “Balai Seni Negara berperanan dalam berkongsi, dan memelihara, mempamer dan mengangkat aktiviti seni visual kerana seni visual ialah satu maklumat.”

Sambung beliau, “Bukan sahaja maklumat tentang sejarah seni malah juga merakam sejarah sosial. Menyingkap semula dua tahun menghadap rintangan COVID-19, Balai Seni Negara tidak berhenti bekerja untuk mengangkat martabat seni visual negara dan akan terus mengembangkan pergerakannya.”

Majlis Perasmian itu disusuli majlis penganugerahan Bakat Muda Sezaman 2021. Pemenang utama Anugerah Bakat Muda Sezaman 2021, Muhammad Hassanuddin bin Yusoff dengan karyanya, Red Dining membawa pulang wang tunai RM30 ribu dan sijil penyertaan.


Mat Kilau: Kebangkitan Pahlawan Ditayangkan di 90 Pawagam Mulai Esok

Untuk mendapatkan maklumat terkini, ikuti kami melalui Telegram

Petaling Jaya – Dato’ Adiputra, Beto Kusyairy, Fattah Amin, Johan As’ari, Ali Karimi, Ellie Suriati, Geofrrey Andre Feyaerts, Mubarak Majid, A. Galak, Shaharuddin Thamby, Dato’ Jalaluddin Hassan, Farid Amirul, Farah Ahmad, Z. Zambry, serta Yayan Ruhian dari Indonesia antara pelakon Mat Kilau: Kebangkitan Pahlawan yang menghadiri majlis Tayangan Perdana filem biografi epik tersebut di GSC Starling Mall dekat sini pada 16 Jun 2022 yang lalu.

Mat Kilau: Kebangkitan Pahlawan terbitan Studio Kembara Sdn. Bhd. (Studio Kembara) merupakan filem pertama terbitan syarikat berkenaan yang tampil dan bertekad menawarkan diri menerbitkan filem-filem bermutu tinggi, serta membawa mesej bermanfaat kepada para penonton, serta semua lapisan masyarakat sambil berhibur dengan konsep “Hiburan Bermanfaat”.

Menurut Pengarah Urusan/Penerbit Studio Kembara, Abdul Rahman Mt. Dali, pendekatan yang diambil oleh syarikatnya ini sekali gus membantu kerajaan dalam pembangunan aras fikir masyarakat, menghargai jasa-jasa pejuang lampau, mencintai tanah air, serta sanggup berjuang memajukan agama, bangsa dan negara.

“Dalam jangka masa panjang, Studio Kembara bercita-cita untuk menjadi penerbit filem berwibawa yang mampu bersaing dengan penerbit filem dari luar negara. Diharap dan dijangka filem Mat Kilau: Kebangkitan Pahlawan ini akan mendapat sambutan hangat, serta menjadi penerobos psikologi yang mencetuskan keyakinan baharu kepada pemain industri hiburan tempatan, dan seterusnya melangkah lebih maju,” tegas Abdul Rahman yang hadir bersama-sama adiknya, Shahruddin Dali yang juga penerbit bersama.

Menjawab soalan pihak media mengapa Mat Kilau yang menjadi pilihan walaupun negara kita ramai pejuang agama, bangsa dan negara, Abdul Rahman menegaskan tokoh tersebut banyak diperkata dalam aspek kebijaksanaan dan keberaniannya.

“Terdapat juga catatan-catatan pihak British sendiri yang mengakui pengaruh besar Mat Kilau kepada masyarakat zaman Allahyarham, dalam membangkitkan semangat mempertahan maruah bangsa Melayu, dan kedaulatan bumi Pahang. Ramai yang tidak mengetahui terdapat rekod British yang merakamkan gerakan besar pimpinan Mat Kilau telah membawa kemusnahan, dan kerugian besar kepada mereka,” tambah beliau.

Tegas Abdul Rahman lagi, Mat Kilau menampilkan teladan sifat kelelakian yang sentiasa diperlukan pada setiap zaman kerana kuat berpegang pada agama Islam, budaya Melayu, matang, berakhlak baik, mencintai tanah air, berani dan sedia berkorban untuk mempertahan watannya daripada sebarang bentuk pencerobohan.

“Mat Kilau juga diiktiraf sebagai tokoh negara. Fakta sejarah yang silap perlu diperbetul. Beliau ialah tokoh yang mempertahankan negara, bukan pemberontak seperti yang dilabelkan oleh kerajaan British dalam buku-buku sejarah. Jasa besar beliau perlu dikenang sepanjang zaman, dan boleh menjadi teladan yang baik kepada masyarakat,” tegas Abdul Rahman.

Sementara itu, Dato’ Adi Putra yang memegang watak Mat Kilau menceritakan bahawa beliau mengalami kecederaan pada kaki akibat terkena tikaman bayonet semasa menjalani penggambaran yang memerlukan enam jahitan. Walau bagaimanapun, beliau bersyukur kerana luka yang agak parah itu sembuh tanpa jahitan.

“Bukanlah berlakon dalam filem aksi lasak jika pelakon yang terlibat tidak mengalami sebarang kecederaan. Namun begitu, persediaan rapi penting untuk meminimumkan kecederaan jika memang tidak dapat dielakkan,” jelas Adi Putra menjawab pertanyaan media mengenai pengalaman ketika menjalani penggambaran.

Malangnya, pengarah dan penulis lakon layar Mat Kilau: Kebangkitan Pahlawan, Syamsul Yusof tidak dapat hadir kerana kurang sihat. Begitu juga dengan Wan Hanafi Su (Tok Gajah, ayah Mat Kilau), Khir Rahman (Usup), Dato’ Rahim Razali (Imam Botok), dan Namron (Haji Sulong) yang ada komitmen lain.

Mat Kilau: Kebangkitan Pahlawan yang turut menampilkan Beto sebagai Wahid (watak rekaan), Fattah (Awang), Johan (Yassin), Ali (Brahim), Ellie (ibu Yassin), Geofrrey (Syers), Mubarak (ayah Yassin), Galak (Pak Deris), Shaharuddin (Datuk Bahaman), Jalaluddin (Hj. Muhammad), Farid (Goh Hoi), Farah (Yang Chik, isteri Mat Kilau), Zambry (Kelubi), Yayan (Toga)  dan lain-lain ini akan ditayangkan di 90 buah pawagam di seluruh negara bermula pada 23 Jun 2022 nanti.


MOTAC Sasarkan Pendapatan Pelancongan Sebanyak RM11.1 Bilion bagi Tahun 2022

Kuala Lumpur – Kementerian Pelancongan, Seni dan Budaya (MOTAC) menyasarkan pendapatan pelancongan sebanyak RM11.1 bilion bagi tahun ini dengan ketibaan sebanyak 4.5 juta orang pelancong.

Menteri Pelancongan, Seni dan Budaya, YB Dato’ Sri Hajah Nancy Shukri berkata sasaran tersebut dibuat setelah pembukaan semula aktiviti pelancongan seluruh negara, peningkatan kadar vaksinasi, pembukaan sempadan negara serta pelaksanaan Rangka Kerja Pemulihan Pelancongan (TRF) 2.0.

Pada 21 Jun 2022, telah diadakan buat pertama kalinya sesi Dialog Pelancongan MOTAC 2022 yang juga merupakan salah satu mekanisme ke arah menjayakan pelaksanaan Dasar Pelancongan Negara 2020 – 2030.

Sesi yang dipengerusikan oleh Menteri MOTAC merupakan platform perkongsian mengenai dasar dan hala tuju MOTAC selain untuk mendengar pandangan dan mendapatkan maklum balas daripada penggiat industri mengenai pembangunan industri pelancongan bagi tempoh jangka pendek, jangka sederhana dan panjang dalam menangani cabaran-cabaran yang dihadapi sektor pelancongan masa kini.

Sesi yang dihadiri 250 orang peserta ini melibatkan penyertaan daripada penggiat industri pelancongan seperti Malaysia Association of Tour and Travel Agents (MATTA), Malaysia Association of Hotels (MAH), Malaysia Association of Convention and Exhibition Organisers and Suppliers (MACEOS), Malaysia Association of Wellness and Spa (MAWSPA) dan Malaysia Association of Amusement Theme Park and Family Atrractions (MATFA).

Dalam majlis tersebut juga, YB Dato’ Sri Hajah Nancy turut melancarkan TRF 2.0 yang merupakan kesinambungan daripada Pelan Pemulihan Pelancongan (TRP 1.0). TRF 2.0 telah ditambah baik oleh MOTAC bersama-sama penggiat industri melalui Tourism Productivity Nexus (TPN) dengan mengambil kira isu dan cadangan yang telah dikemukakan oleh penggiat industri melalui memorandum tersebut.

“Diharapkan TRF 2.0 ini dapat memacu semula sektor pelancongan agar kembali pulih. Kerjasama erat antara para penggiat industri, komuniti tempatan, pertubuhan bukan kerajaan dan kerajaan amat penting demi mencapai matlamat dan menangani kesan buruk COVID-19 bagi mewujudkan serta meningkatkan industri pelancongan yang berdaya maju dan berdaya tahan,” kata beliau dalam satu kenyataan media.


Pentingnya Menguasai Bahasa yang Sempurna

Untuk mendapatkan maklumat terkini, ikuti kami melalui Telegram

KUALA LUMPUR – Dalam usaha memugarkan penguasaan bahasa dalam kalangan editor, Persatuan Editor Malaysia (PEM) dengan kerjasama Nuha Books, buat julung-julung kalinya menganjurkan program Tazkirah Bahasa untuk Editor. Program yang berbentuk ceramah ini disampaikan oleh Profesor Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka dan dipengerusikan oleh Profesor Dr. Hamedi Mohd Adnan, Presiden PEM.

Sesi ceramah yang diadakan secara langsung menerusi aplikasi Zoom pada hari ini berjaya menghimpunkan 51 orang peserta yang terdiri daripada ahli PEM dan orang awam yang berminat. Ceramah ini memberikan peluang yang bermakna kepada peserta untuk berguru secara langsung dengan penceramah yang merupakan salah seorang tokoh bahasa yang tersohor. Fokus utama kandungan ceramah ini tertumpu pada aspek sistem bahasa yang meliputi laras bahasa, tatabahasa, kosa kata, ucapan dan tulisan.

Profesor Datuk Seri Dr. Awang Sariyan dalam ceramahnya menegaskan bahawa penguasaan bahasa yang sempurna dari segi makna dan bentuk amat penting dalam mewujudkan komunikasi berkesan sama ada dalam bentuk lisan atau tulisan. Menurut beliau lagi, editor dan penulis juga seharusnya menguasai penggunaan ayat yang berkesan dan tahu menggunakan jenis ayat yang bersesuaian dengan konteks keperluan pelbagai wacana seperti minit mesyuarat, memo, surat dan lain-lain lagi. Untuk itu, budaya bersahabat dengan kamus bagi beliau merupakan pendekatan terbaik untuk memastikan perkataan yang digunakan dalam ayat menepati maksud sebenar.

Dalam sesi perkongsian ini juga, penceramah mengetengahkan contoh kesalahan dari aspek kata yang sering ditemukan dalam karya dengan mengemukakan panduan penggunaan yang betul kepada peserta. Antara aspek yang disentuh termasuklah kesilapan ejaan pada kata tunggal, kata tugas dan kata terbitan yang masih banyak berlaku dalam penulisan.

Beliau juga menyarankan agar sesi perkongsian ilmu menerusi penyuntingan secara berjemaah digiatkan dan dijadikan amalan dalam kalangan editor sebagai usaha untuk meningkatkan keterampilan berbahasa. Di penghujung acara, peserta diberi peluang untuk bersoal jawab secara langsung dengan penceramah tentang pelbagai persoalan yang berkaitan dengan tatabahasa. Berdasarkan sambutan yang menggalakkan daripada peserta, ceramah yang berlangsung selama dua jam ini akan dijadikan acara rutin PEM bagi menggalakkan pembudayaan ilmu dalam kalangan ahli dan masyarakat awam.


Sambutan Hari Muzium Antarabangsa Peringkat Kebangsaan 2022 Berlangsung di Kota Bharu

Kota Bharu – Jabatan Muzium Malaysia (JMM) menganjurkan Hari Muzium Antarabangsa (HMA) Peringkat Kebangsaan 2022 dari 19 Jun hingga 25 Jun 2022 di perkarangan Stadium Sultan Muhammad IV, Kota Bharu, Kelantan.

Penganjuran HMA kali ke-26 ini disifatkan cukup bermakna setelah dua tahun hanya dijalankan secara dalam talian bahkan mencipta sejarahnya yang tersendiri apabila buat julung-julung kalinya negeri Kelantan dipilih sebagai tuan rumah.

Menurut Ketua Pengarah Jabatan Muzium Malaysia, Datuk Kamarul Baharin A Kasim berkata, HMA diraikan pada 18 Mei setiap tahun sejak tahun 1997 oleh muzium di seluruh dunia yang melibatkan lebih 137 ribu muzium dari 158 buah negara.

“Di Malaysia, penganjuran HMA di peringkat kebangsaan bermula sejak tahun 1997 dan bagi pemilihan tuan rumah, tradisi sambutan adalah secara penggiliran dalam kalangan muzium di Malaysia yang bergabung di bawah Persatuan Muzium Malaysia,” katanya.

Sambutan HMA pada kali ini bertemakan Keunggulan Muzium disertai oleh 28 muzium dari seluruh negara dengan pengisian pelbagai aktiviti menarik sepanjang tujuh hari HMA berlangsung.

Antara aktiviti dan program yang diadakan ialah pameran oleh pelbagai agensi, Pesta Makanan Kelantan, Pertandingan silat Jatuh, Pertandingan Wayang Kulit, Bengkel Wau Tradisi, Persembahan Dikir Barat, Seminar Hari Muzium Antarabangsa dan paling istimewanya ialah program Muzium Bersama Komuniti – Train to Dabong pada 22 Jun 2022.

Majlis perasmian HMA 2022 telah berlangsung pada 19 Jun yang lalu dan dirasmikan oleh Menteri Besar Kelantan, YAB Dato’ Bentara Kanan, Ustaz Dato’ Haji Ahmad Yakob. Dalam ucapan perasmiannya, beliau menyatakan kerajaan negeri tidak menolak warisan dan budaya tradisi termasuk makyong, dikir barat dan wayang kulit selagi mematuhi prinsip-prinsip syariah.

“Persembahan tradisional tersebut dibenarkan selepas memenuhi dasar-dasar yang berteraskan Islam dan pemilihan Kelantan sebagai tuan rumah sambutan HMA pingkat kebangsaan pada kali ini merupakan satu pengiktrafan yang besar terhadap Kelantan sebagai sebuah negeri yang terkenal dengan budaya dan warisannya yang tersendiri,” katanya.


Teater “Langgam Merdeka“ Mencetus Ragam Budaya dan Bahasa

Melaka – Dewan Bahasa dan Pustaka (DBP) Wilayah Selatan dengan kerjasama Unit Kebudayaan dan Kesenian, Universiti Teknologi MARA (UiTM) Cawangan Melaka berjaya melaksanakan pementasan teater “Langgam Merdeka“ bersempena dengan sambutan ulang tahun DBP yang ke-66.

Kerjasama yang julung-julung kali diadakan ini telah memberikan impak positif terhadap industri seni teater tempatan khususnya di negeri Melaka setelah dua tahun menyepi kerana sekatan dan halangan Perintah Kawalan Pergerakan (PKP). Kehadiran lebih 300 penonton di Auditorium Ibu Zain, UiTM Kampus Bandaraya Melaka telah mengembalikan momentum para karyawan teater negeri Melaka terutamanya anak-anak seni UiTM dalam setiap babak dan aksi sebagai anak panggung.

“Langgam Merdeka“ mengisahkan dugaan percintaan Remy dan Julia yang berlainan latar belakang keluarga serta perbezaan pendapat tentang budaya berbahasa.

Isu bahasa ibunda dan bahasa asing menjadikan mereka tidak sehaluan.

Konflik semakin panjang apabila Amir, adik Remy dihukum di sekolah kerana melontarkan bahasa yang tidak sopan terhadap Cikgu Rahman. Keadaan semakin tegang apabila ayahnya sendiri menyokong tindakan Amir dengan alasannya yang tersendiri. Walau bagaimanapun, peleraian konflik pada akhir cerita telah membongkar pelbagai rahsia tentang latar sebenarnya keluarga Remy.

Pementasan yang digarap dengan elemen bahasa, budaya dan sejarah ini disulami dengan lelucon dan satira terhadap masyarakat. Bukan mudah menzahirkan kecintaan terhadap bahasa kebangsaaan pada era serba moden apatah lagi anak muda pada masa kini lebih cenderung menggunakan bahasa Inggeris.

Teater arahan Mohd. Hatta Mohd. Yatim ini dipentaskan selama dua hari pada 25 dan 26 Jun 2022. Pementasan ini diserikan dengan kehadiran Prof. Madya Ts. Dr. Mohd. Rasdi bin Zaini, Rektor UiTM Cawangan Melaka dan Encik Mohd. Riduwan bin Wahab, Pengarah DBP Wilayah Selatan.


Menelusuri Pemikiran Izzat Hasan

Untuk mendapatkan maklumat terkini, ikuti kami melalui Telegram

Memulakan perjalanan kariernya dalam bidang penyiaran dan perfileman secara suka-suka sebagai pekerja rencam (handyman) dan seterusnya mendalami ilmu tersebut secara formal di Universiti Teknologi MARA (UiTM), Muhammed Izzat Hasan, lulusan Ijazah Sarjana Muda Seni Persembahan Seni Layar menyatakan bahawa semuanya berlaku tanpa dirancang.

Hal ini dikatakan demikian kerana Izzat tidak pernah terfikir akan bergiat aktif di sebalik tabir sebagai tenaga produksi filem apatah lagi dapat menjayakan pelbagai iklan, drama dan dokumentari di bawah arahan pengarah terkenal tanah air.

Ujar Izzat, ketika masih di kuliah, dia sentiasa menajamkan kemahiranya dalam bidang produksi dengan menyertai pelbagai pertandingan seperti Festival Filem Pelajar Malaysia untuk tiga tahun berturut-turut bermula pada tahun 2003, kemudian tahun 2004 dan 2005. Di festival itu, Izzat mempertaruhkan beberapa karya filem pendek eksperimentasi berjudul Tutupkan Air itu, dokumentari The Tearing Celluloid, video berbentuk majalah dan juga iklan Nokia 3650. Izzat juga tidak melepaskan peluang menyertai pertandingan Festival Filem Pendek Malaysia “Cerita Satu Malam” yang dianjurkan oleh Perbadanan Kemajuan Filem Nasional Malaysia (FINAS) dan Radio Televisyen Malaysia (RTM) pada tahun 2007 dengan tajuk Cerita Satu Malam. Usahanya juga berbaloi kerana hampir kesemua penyertaannya sering berakhir dengan kemenangan.

Bercerita tentang antara aspek utama yang menjadi kajiannya dalam menghasilkan sesebuah produksi, Izzat menyatakan bahawa elemen pencahayaan dalam filem ialah satu daripada aspek penting dalam pembikinan sesebuah filem kerana aspek tersebut mewujudkan rasa serta mood berdasarkan sesebuah genre filem. Pada  masa yang sama, pencahayaan juga berfungsi sebagai medium penceritaan dan metafora visual.

Penataan cahaya juga merupakan salah satu kekuatan artistik dalam pembikinan filem kerana mampu menarik perhatian penonton untuk menonton dan menilai filem tersebut. Pencahayaan boleh mendorong mood penonton untuk menjadi sedih, gembira atau takut.

Izzat yang menggunakan teori pencahayaan sebagai penceritaan (lighting as storytelling) oleh Blain Brown sebagai panduannya dalam aspek pencahayaan cahaya suram (low key) berkata, teori ini dapat membuka mata dan membantu sinematografer atau pelajar filem untuk menghasilkan pencahayaan berbentuk low key dengan baik, lebih mendalam serta mudah kerana dapat menterjemah maksud skrip dan memberikan mood seram, dramatik mahupun saspens. Kajian ini dapat menjelaskan kedudukan, kandungan, idea, fungsi dan teknologi yang digunakan dalam pembuatan sesebuah pencahayaan dalam filem.

Berbalik kepada pengalamannya sebagai penerbit teknikal, pengarah dan juga penerbit rancangan televisyen, Izzat berkata, antara program TV yang pernah dihasilkannya ialah travelog Zoom Malaysia, MTIB Capsule, My Australia Adventure dan banyak lagi. Izzat juga turut mengambil peluang untuk membuka rumah produksi dan bertindak sebagai Penerbit Eksekutif. Hal ini secara tidak langsung telah mengajar erti susah payah serta mengalami sendiri jatuh bangun dalam industri dan dunia perniagaan.

Kini, setelah puas bergelumang dalam bidang penerbitan produksi, Izzat beralih arah dengan menjadi pensyarah di Fakulti Penulisan Kreatif dan Filem di Akademi Seni Budaya dan Warisan Kebangsaan (ASWARA).

Apabila diajukan tentang pendapatnya berkaitan dengan perkembangan industri perfileman negara, Izzat berkata bahawa pada satu ketika dahulu, dunia perfileman negara pernah berada di puncak kejayaan, iaitu pada awal tahun 1950-an hingga 1970-an. Pada ketika itu, lahirnya banyak nama pengarah besar yang tidak asing lagi seperti P. Ramlee, S. Kadarisman, Omar Rojik, Hussien Hanif dan Mat Sentul. Mereka telah menghasilkan pelbagai genre filem yang begitu kreatif dan hebat serta mendahului negara lain. Karya mereka begitu tersohor dan mahsyur hingga hari ini.

Nama tokoh yang hebat dan besar ini sentiasa bergerak dengan idea dan pemikiran yang sangat subjektif untuk dikupas dalam karya mereka. Karya mereka dibentuk dengan pemikiran yang sangat kritis dalam menongkas arus moden penceritaan filem bagi memenuhi selera penonton yang semakin bijak menonton filem.

Hingga kini, industri perfileman Malaysia masih lagi bergerak aktif dan berkembang, namun adakala kebebasan berkarya oleh mereka ini seolah-olah disekat dengan undang-undang negara yang secara langsung membataskan kreativiti mereka dalam membentuk sebuah cerita dan visual yang lebih terbuka.

Namun begitu, sekatan ini ditangkis baik oleh mereka dengan cara yang lebih telus dengan mengkaji pola pemikiran penonton, kemudian menyelitkan unsur yang dianggap tidak keterlaluan seiring dengan konsep filem sebagai seni (film as art) dan juga filem sebagai perniagaan (film as business). Negara juga tidak tandus dengan pengarah berbakat besar kerana nama seperti U-Wei Haji Saari, Bade Haji Azmi, Mamat Khalid, Aziz M. Osman, Gaz Abu Bakar, James Lee, Ho Yu Hang, Saw Teong dan Shanjey Kumar Perumal masih lagi berupaya menghasilkan karya yang kreatif serta kontemporari.

Sungguhpun demikian, Korea Selatan yang dahulunya kurang dikenali sebagai pembikin filem kini telah jauh meninggalkan negara lain serta telah mendominasi industri perfileman dunia. Filem korea Selatan ini sudah mampu menembusi pasaran Hollywood sehingga ada antaranya pernah memenangi anugerah di festival filem di Amerika Syarikat. Hal ini menunjukkan bahawa industri dan juga kualiti filem Korea Selatan sudah berada sama tinggi dengan filem antarabangsa yang lain.

Gelombang kebudayaan Korea Selatan telah menjadi satu kuasa yang lembut dalam meningkatkan pendapatan negara melalui eksport budaya industri seni seperti muzik, tarian dan filem sehingga menjadi ikutan seluruh dunia. Keunikan budaya, sosial, makanan, teknologi, ekonomi dan juga cara hidup menjadi elemen utama yang dipaparkan dalam filem mahupun rancangan televisyen. Pendek kata, mereka berjaya menakluk dunia dengan menjual secara pakej kesemua budaya meraka dalam bentuk industri seni dan hiburan.

Kejayaan ini haruslah dikaji dan Malaysia juga boleh menjadikan Korea Selatan sebagai penanda aras dalam memajukan industri seni kreatif negara.


Karya Instalasi Merah Menyala, Red Dining Rangkul Anugerah Utama dalam Anugerah Bakat Muda Sezaman 2021

Kuala Lumpur – Muhammad Hassanuddin Yusof merangkul Anugerah Utama bagi Anugerah Bakat Muda Sezaman 2021 (BMS21) dengan karya beliau, Red Dining. Menjulang penghormatan itu, Hassanuddin turut membawa pulang hadiah wang tunai berjumlah RM30 ribu dan sijil penyertaan Bakat Muda Sezaman (BMS).

Red Dining lahir sebagai karya seni instalasi yang mengangkat motif “suapan” yang merujuk masalah sosial negara yang sensitif, iaitu rasuah. Sudu dan set meja makan yang menjadi simbolik kepada suapan merupakan satu kenyataan jelas oleh Hassanuddin tentang gejala rasuah manakala palet merah menyala pula ditalakan kepada emosi yang marah, membarah atau amaran. Red Dining telah dipamerkan di Ibu Pejabat SPRM bersempena dengan BMS21, dan kini dipamerkan di aras lobi utama Balai Seni Negara setelah karya itu merangkul Anugerah Utama.

BMS21 menerima sebanyak 166 permohonan penyertaan, dan menyaring sebanyak 81 peserta yang terpilih. Saringan dan penilaian diselia oleh pengelola dan sidang kuratorial Balai Seni Negara sendiri. BMS21 kali ini bertemakan “Seni di Lokasi” apabila seniman yang bertanding akan membangunkan karya fizikal mereka di satu lokasi terpilih, dengan mengetengahkan idea-idea dan realiti budaya kontemporari yang juga mewarisi pandangan alam Asia Tenggara, dalam pendekatan baharu.

Sebanyak 11 anugerah BMS21 telah disampaikan pada Majlis Anugerah Bakat Muda Sezaman 2021, yang diadakan sejurus saja Majlis Perasmian Pembukaan Semula Balai Seni Negara berlangsung, disusuli penyampaian hadiah penghargaan.

Kategori seterusnya ialah Anugerah Juri yang dimenangi oleh Andry Chin Yung Tet dengan karyanya Ais Box, Shireen Alyssa dan Amirul Shaqil dengan karya mereka SEED Perdu Buluh, Yap Chee Keeng dengan karyanya Clock In / Clock Out dan Chloe Yap Mun Ee dengan karya beliau yang bertajuk I Don’t Want You to See Me, But I Still Want to Show You. Masing-masing pemenang membawa pulang hadiah wang tunai sebanyak RM15 ribu.

Untuk kategori Pilihan Pelawat dalam Talian pula dimenangi oleh Thanesh Kumar A/L Letchumanan dengan karyanya, Lindung di tempat pertama, membawa pulang RM2500 disusuli oleh Dhakshini Jeganathan dengan karyanya, Healing Extensions di tempat kedua membawa pulang RM1500, manakala Haffizzudin Jaidin serta Syed Zamzur dengan karya mereka, Sulapan Urung Taka mendapat tempat ketiga dan membawa pulang RM1000.

Seterusnya, kategori Pilihan Pelawat di Lokasi menyaksikan tiga pemenang dengan hadiah wang tunai yang sama dengan kategori dalam talian. Tempat pertama dimenangi Dhakshini Jeganathan dengan karyanya Healing Extensions, disusuli oleh Thanesh Kumar A/L Letchumanan dengan karyanya Lindung di tempat kedua dan Ahmad Rais Mohamed Azmi dengan karyanya, Solitary Wall di tempat ketiga.

Anugerah Kehormat Juri turut dihadiahkan kepada artis yang berkarya dan berjaya mendapat perhatian juri. Barisan juri juga menyatakan bahawa enam pemenang hadiah ini bersaing rapat dengan pemenang Anugerah Utama. Pemenangnya ialah Muhammad Wardi Md Nazir, Nuraina Shuhadah Haris Fadilah, Izzat Zurrin Zaniwa, Mohd Iqbal Hashim, Khairul Izzuddin dan Muhammad Shamin Shahrum.

Hadiah bagi para pemenang BMS21 telah disampaikan oleh Menteri Pelancongan Seni dan Budaya, Datuk Seri Hajah Nancy Shukri.

BMS21 tampil sebagai edisi ke-26 bagi anugerah itu yang telah mula dianjurkan sejak tahun 1974 dan anugerah berprestij itu telah diadakan secara dwitahunan di Balai Seni Negara. BMS-Bakat Muda Sezaman atau Young Contemporaries diilhamkan daripada program New Contemporaries di London. Penganjuran BMS dinanti-nantikan oleh seniman dalam kalangan generasi muda sebagai pentas dan ruang untuk mereka berkarya di atas pentas berprestij. Saban tahun, karya-karya yang dihasilkan BMS dapat menjadi bahan yang melonjak aras dan nilai seni visual kontemporari negara.

Kebanyakan pemenang lepas yang memenangi anugerah BMS sekarang ini merupakan mereka yang menerajui atau mencipta sejarah dan perkembangan seni di negara mahupun di rantau, seperti Awang Damit Ahmad, Chang Fee Ming, Eng Hwee Chu, Fauzan Omar, Jailani Abu Hassan, Wong Hoy Cheong dan Zulkifli Yusoff.

BMS tidak hanya memberikan pengiktirafan kepada artis muda, tetapi juga menyediakan tempat untuk mereka berkarya menerokai idea dan cara terbaharu, menguji dan meniti sempadan dalam berkarya dan memperlihatkan kebebasan karyawan dalam menukang hasil di sebuah institusi seni utama negara, iaitu Balai Seni Negara.


Fantasia: Suara Hati Emeer Bakri untuk Kembali Menyinar

Untuk mendapatkan maklumat terkini, ikuti kami melalui Telegram

Kuala Lumpur – Jika tidak kuat semangat, kita tentu mudah mengalah. Bayangkan walaupun perjalanan seninya telah bermula sejak hampir dua dekad lalu, tetapi Emeer Bakri seolah-olah seperti pendatang baharu. Nama anak kelahiran Kuantan, Pahang ini kurang diingati dalam kalangan penggemar muzik tanah air.

Menurut Emeer, dia telah mula menyanyi sejak umur 10 tahun apabila menyertai pelbagai pertandingan karaoke di sekitar Pahang. Pada tahun 2007 ketika berumur 12 tahun, dia berjaya memasuki peringkat akhir program realiti di TV3, Mystarz LG musim pertama, dan merupakan peserta termuda.

“Kegagalan dalam MyStarz LG dapat ditebus pada tahun 2009 apabila saya menjadi juara pertandingan nyanyian di TV9, Oo La La,” cerita Emeer, atau nama sebenarnya, Mohd. Emeer Iskandar Mohd. Bakri.

Akhirnya, Emeer tidak lagi menyepi apabila baru-baru ini dia tampil dengan lagu tunggal pertamanya, berjudul Fantasia di bawah naungan Armani Entertainment Group (AEG), sekali gus kembali mewarnai industri muzik tanah air.

Justeru, Emeer yang kini berusia 27 tahun, mensyukuri peluang yang diberikan oleh pihak pengurusan AEG, terutamanya pada Dato’ KK Chua, dan Zeileen Yusnita kerana mempercayai bakatnya sehingga menawarkan kontrak rakaman bersama-sama mereka.

Jelas Emeer, kemunculannya semulanya bermula selepas dia berjaya menjadi naib juara pertandingan pencarian bakat The Audition anjuran AEG pada tahun lalu. Di situlah bakatnya ditemui semula, tambah Emeer.

Emeer bukan hanya menjadi penyanyi profesional, malah merupakan penerbit muzik di AEG dan bertanggungjawab menghasilkan pelbagai kandungan berkaitan muzik.

Oleh sebab minat mendalam dan mahu mengejar cita-cita dalam bidang muzik, akhirnya Emeer nekad untuk berhijrah ke Kuala Lumpur. Penghasilan Fantasia seolah-olah memberikan peluang kedua untuk dia menunjukkan kembali bakatnya kepada semua rakyat Malaysia.

“Lagu ciptaan komposer terkenal negara seperti Omar K, Firdaus Rahmat dan John Jeeves ini mampu menonjolkan kemampuan vokal saya dalam menyampaikan sesebuah karya muzik,” ceritanya sambil memberitahu bahawa proses rakaman hanya berlangsung kira-kira dua jam sahaja di Studio World Peace Entertainment, Kota Damansara dalam suasana ceria dan tenang. Hal ini dikatakan demikian kerana banyak ilmu yang ditimba ketika berada di dalam studio bersama-sama mereka yang profesional dan dihormati.

Mengambil masa durasi 3.55 minit, bait-bait awal Fantasia sahaja telah berjaya membawa pendengar bagaikan terawang-awang ke dunia lain. Korusnya yang santai ala easy-jazz mudah “ditangkap”, apatah lagi dengan “pukulan” vokal Emeer yang lunak dewasa, jauh berbeza daripada suara ciliknya yang biasa didengar dahulu.

Menurut Emeer, dia mahu dikenali sebagai seorang artis yang bukan sahaja boleh menyanyi, tetapi mampu menghasilkan karya sendiri, dan mempunyai perwatakan atau sikap yang baik.

“Saya percaya keistimewaan seseorang penyanyi terletak pada cara nyanyiannya yang menjadi penanda aras artis tersebut. Apabila didengar sahaja, sudah diketahui siapa yang menyanyi,” kata Emeer yang juga bersetuju untuk mencuba dengan genre yang lain pada masa akan datang.

Serentak dengan pengeluaran Fantasia, sebuah video muzik turut dilancarkan yang mengangkat tema fiksyen sains, dan jalan ceritanya yang agak berlainan pasti membuatkan ramai penonton tertanya-tanya.

“Menerusi video muzik Fantasia, saya menjadi anak Malaysia pertama yang masuk ke lubang hitam atau black hole. Kalau mahu tahu lebih lanjut, silalah tonton!” kongsi Emeer dalam nada teruja.

Fantasia juga merupakan lagu runut bunyi rasmi bagi drama Setelah Terlafaznya Akad 2 yang ditayangkan di Astro Ria bermula 1 Jun 2022 lalu pada jam 10 malam, di slot Mega Drama.

Fantasia boleh dimuat turun di iTunes dan dijadikan sebagai nada dering panggilan telefon menerusi kesemua syarikat telekomunikasi tempatan, serta boleh didengar dan dinikmati pada bila-bila masa melalui aplikasi penstriman atas talian popular seperti Joox, KKBox, Spotify, Deezer, Apple Music dan juga YouTube Music.

Video muzik lagu tunggal ini pula boleh ditonton secara eksklusif hanya di saluran rasmi YouTube Armani Entertainment.


Arca Panggilan Pulau: Ikatan antara Seniman dengan Bajau Laut Pulau Silk

Untuk mendapatkan maklumat terkini, ikuti kami melalui Telegram

Kudat – Pada 16 hingga 20 Jun 2022 lalu, sebanyak 18 orang seniman telah menyertai projek rintis yang diberi nama Panggilan Pulau di sebuah pulau kecil di Kudat, Sabah. Pulau Silk bersaiz 3.0 kilometer x 3.0 kilometer persegi, berpenduduk tidak melebihi 100 orang. Acara ini dianjurkan oleh SILA Kuantan dan Persatuan Seni Rupa (PeRUPA) Malaysia, dengan kerjasama Universiti Selangor (UNISEL) dan Universiti Malaysia Sabah (UMS).

Dari Lapangan Terbang Kota Kinabalu peserta perlu mengharungi lima jam perjalanan darat ke Kampung Mapan-Mapan, Kudat. Dari pesisir pantai Mapan-Mapan pula, perlu menaiki bot satu jam perjalanan ke Kampung Lagaton, Pulau Silk.

Sebuah pulau yang indah, penduduknya masih mengekalkan kaedah tradisional dalam kehidupan seharian dan yang penting adat, budaya dan agama masih digenggam erat oleh keseluruhan penduduknya.

Aktiviti utama mereka ialah menjadi nelayan dan mengusahakan kebun secara ala kadar untuk sumber makanan harian. Tenaga elektrik diperolehi daripada generator manakala sumber air minuman dan masakan dari tadahan air hujan dan telaga. Ada juga penduduk yang mahir mengayam tikar mengkuang untuk kegunaan sendiri dan jualan. Salah seorang anak Bajau Laut Pulau Silk, iaitu Profesor Dr. Zahimie Sahibil ialah orang yang membantu dari awal hingga akhir kumpulan seniman sepanjang berada di pulau tersebut.

Acara pertama yang dilakukan ialah penyerahan hadiah dan cederamata kepada penduduk dan pihak surau. Wang yang didermakan oleh orang ramai telah digunakan membeli barang keperluan seperti generator, solar, sejadah, tudung wanita, telekung, quran dan kitab mukadam. Semua barang diserahkan dan diterima dalam keadaan terharu kerana sumbangan tersebut amat bermakna kepada penduduk terutama dalam mengimarah amalan beragama dalam pulau tersebut.

Sesi kedua ialah aktiviti seni bersama penduduk. Sanae Yamada peserta dari Jepun mengelola pembelajaran membuat rantai manik, manakala Ustazah Norlita Abu Seman mengendalikan kelas lukisan dan arca bersama kanak-kanak. Sejumlah 35 orang wanita dan anak-anak Bajau Laut terlibat dalam kedua sesi. Daripada aktiviti ini, semua pihak yang terlibat, iaitu seniman dan penduduk mengaktifkan sifat saling membantu, memberi dan menerima, ajar dan mengajar serta kasih sayang sesama insan.

Selain aktiviti yang disusun oleh pihak seniman, pihak penduduk juga menyediakan aktiviti mereka. Antaranya ialah merawai, menyelam di laut jernih, melawat sekitar pulau dan menghadiri kenduri.

Sesuatu yang bermakna perlu ditinggalkan sebelum pulang, bukan sahaja sebagai tanda kenangan tetapi tanda ikatan antara seniman dengan penduduk kampung Lagaton. Sebuah arca telah dibina dalam masa dua hari, dengan menggunakan bahan kayu bakau, papan terpakai dan cat.

Arca berbentuk piramid dikukuhkan dengan menanam batang bakau sedalam tiga kaki ke dalam pasir. Kayu-kayu yang telah ditulis nama oleh masing-masing seniman dipaku pada struktur binaan supaya melekat dan memegang antara satu dengan lain. Akhirnya, terbina sebuah arca yang berbentuk piramid runcing menuju hala langit sebagai simbol bahawa acara singkat itu membawa interpretasi saling kebersamaan, bantu-membantu, yang kecil dan yang besar semua berperanan, dan “menghala ke langit” sudah tentu sebagai hamba kita semua dalam “perjalanan” menuju kepada Allah yang Esa. Hablum minannas − hubungan sesama insan, manakala hablum minallah – hubungan dengan Allah jangan dilupa untuk mencapai kejayaan hakiki di dunia dan akhirat.

Faktor alami pasang surut air laut yang menenggelamkan kaki piramid nama pada ketika air pasang akan mewujudkan kesan lebih dramatik yang memberikan kesan emosi. Kesan emosi pula bergantung pada ketika arca tersebut dilihat. Barangkali dibadai ribut, ditenggelami air pasang besar, bahkan mungkin juga akan kekeringan pada musim panas. Biarkan Allah menjaganya, sudah pasti Dia memberikan yang terbaik.

Kesemua seniman, iaitu Sukairi Shahri, Raduan Norudin, Fazz Ramli, Sanae Yamada, Jennifer, Enah Samad, Radzuan Mat Diah, Abu Jalal Sarimon, Qhazril Qhazwan, Abdullah Jones, Ali Shamsul Bahar, A Zaki Hadri, Ahmad Sukeri, Zaim Durulaman, Norlita Abu Seman dan Adlin Junita, Dr. James berasa amat berterima kasih atas layanan Profesor Dr. Zaimie, Andry Cin dan semua penduduk kampung.

Seniman pulang membawa kenangan dan meninggalkan arca Panggilan Pulau sebagai tanda sahabat, tanda ikatan dan tanda persaudaraan.


Gema Semangat 66 Tahun DBP

Tamparuli – Bersempena dengan sambutan Ulang Tahun ke-66 Dewan Bahasa dan Pustaka (DBP) dan ke-45 tahun DBP Cawangan Sabah, program mendaki bukit yang dinamakan “Gema Semangat 66 Tahun DBP” di Bukit Perahu, Tamparuli Sabah telah diadakan pada 29 Jun 2022. Program ini disertai oleh 40 orang, termasuk karyawan DBP Cawangan Sabah, rakan penulis  Persatuan D’Bayu, rakan Munsyi Dewan dan rakan wartawan dari Sabahtaim.

Program ini sebagai simbolik bergemanya semangat DBP selama 66 tahun dan DBP Cawangan Sabah selama 45 tahun dalam mencapai visi dan misinya. Aktiviti mendaki bukit merupakan aktiviti yang mencabar fizikal dan mental. Sepanjang pendakian, pelbagai cabaran terpaksa ditempuh untuk sampai ke puncak. Hal ini sinonim dengan cabaran getir yang telah ditempuh oleh DBP selama 66 tahun penubuhannya demi memastikan bahasa kebangsaan terus terpelihara dan kekal sebagai tunjang negara.

Puan Aminah Awang Basar, Pengarah DBP Cawangan Sabah dalam ucapannya menyatakan bahawa selain beriadah, program ini mampu mengeratkan silaturahim antara karyawan DBP Cawangan Sabah, penulis dan wartawan serta rakan Munsyi Dewan yang banyak membantu DBP dalam usaha memartabatkan bahasa dan sastera, khususnya di Sabah. Beliau turut menyatakan bahawa aktiviti sihat ini mengajak para pendaki berinteraksi dengan alam dan menyemai semangat cinta akan alam sekitar menerusi aktiviti mengutip sampah di sekitar Bukit Perahu, Tamparuli, Sabah. Selain itu, aktiviti ini turut menyemarakkan semangat cinta akan bahasa dan sastera menerusi aktiviti deklamasi puisi di hentian dan puncak bukit.

Pendakian ke Bukit Perahu dengan ketinggian 270 meter bermula pada pukul 7.45 pagi dan sampai ke puncak pada pukul 8.45 pagi. Di hentian pertama, aktiviti mendeklamasikan puisi disampaikan oleh penulis, Nurfidah Albari dengan tajuk puisinya, Bahasa Kita karya Abizai, dan Mohammad Hilmi Ismail dengan puisi ciptaannya sendiri bertajuk Dirgahayu Bahasaku.

Setibanya di puncak, gimik penyerahan dan kibaran bendera DBP oleh pembawa bendera kepada Pengarah DBP Cawangan Sabah, Puan Aminah Awang Basar, seterusnya bendera dipacakkan di puncak bukit. Di puncak bukit juga, karyawan DBP Cawangan Sabah yang diketuai oleh Puan Aminah, Encik Rayner J. Francis dan Puan Misyati Bakari telah mendeklamasikan puisi bertajuk Di Bawah Rimbun Merdeka karya Saladin Abdullah.

Pada pukul 10.30 pagi, para peserta tiba di kaki bukit dan diteruskan dengan acara penyerahan sijil kepada semua peserta. Aktiviti ini sesungguhnya mengukuhkan semangat dan menambah penghayatan penubuhan DBP dan DBP Cawangan Sabah menerusi aktiviti riadah, seterusnya menghayati cabaran getir dan semangat juang para pejuang bahasa dalam mempertahankan bahasa sepanjang tempoh 66 tahun penubuhan DBP. Dirgahayu DBP!


Raffa Affar Dendangkan Semula Lagu Tiara Nyanyian KRIS

Untuk mendapatkan maklumat terkini, ikuti kami melalui Telegram

Kuala Lumpur – Berdasarkan sejarahnya, lagu Tiara nyanyian kumpulan Kris pernah memenangi kategori Lirik Terbaik pada Anugerah Juara Lagu ke-6 (tahun 1991). Secara keseluruhan, lagu ciptaan sepenuhnya oleh Dato’ M. Nasir ini memenangi tempat ketiga pertandingan tersebut.

Selepas lebih tiga dekad, Tiara kini menjadi lagu tunggal terbaharu penyanyi muda Indonesia, Raffa Affar yang sedang popular dengan lagu tunggal pertamanya, Cinta Sampai Mati.

Raffa, 20 tahun, yang berasal dari Jawa Barat terkenal dalam media sosial dengan hampir empat juta orang pengikut di aplikasi TikTok, merakam ulang (cover) lagu Tiara yang pernah menjadi siulan pada tahun 1990-an.

Menjawab pertanyaan mengapa memilih Tiara daripada ribuan lagu malar segar di Malaysia, Raffa mengatakan lagu ini dekat dengan hatinya, dan rasa bahagia apabila dapat menyanyikannya.

Semua peminat tahu rentak lagu Tiara ialah rock perlahan. Walau bagaimanapun, Raffa menyanyi dengan cara dan gayanya sendiri apabila merakam ulang.

Lagu Cinta Sampai Mati yang tular di TikTok memang merdu. Namun begitu, Raffa juga terkenal kerana suaranya yang unik, dan berwajah kacak.

Lagu Tiara yang dilancarkan di Malaysia, diedarkan oleh Hayat Kreatif Studio. Menariknya, Pengarah Urusan Hayat Kreatif Studio, Aidilhayat Omar, memberitahu memang kini sedang berlaku kecenderungan lagu-lagu Malaysia dirakam ulang oleh penyanyi-penyanyi Indonesia.

“Rupa-rupanya, tanpa disedari, pengaruh lagu-lagu malar segar daripada pencipta-pencipta di negara ini telah pergi jauh sehingga ke negara seberang,” kata Aidilhayat.

Hayat Kreatif Studio yang juga bertanggungjawab mempromosi lagu-lagu nyanyian Raffa di Malaysia, yakin pemilihan lagu Tiara adalah tepat.

“Jumlah tontonan di saluran Youtube Raffa mencecah 300 ribu setiap hari. Selepas Raffa, ramai yang turut merakam ulang Tiara di Indonesia,” jelas Aidilhayat.

Sehubungan dengan itu, Aidilhayat merakamkan ucapan terima kasih kepada M. Nasir dan Luncai Emas Sdn. Bhd. (Luncai Emas) kerana memberikan kebenaran untuk rakaman ulang Tiara, serta mempermudah proses pelesenan hak ciptanya.

Dengan kolaborasi ini, Hayat Kreatif Studio turut berharap kecenderungan merakam ulang lagu-lagu malar segar popular seperti Tiara akan berterusan kerana dapat memperkenal semula lagu-lagu lama kepada generasi muda sekarang.

Tiara merupakan lagu tunggal kedua hasil kolaborasi antara Hayat Kreatif Studio dengan Botram Media Entertainment. Hak ciptanya di bawah Luncai Emas.

Kini Tiara nyanyian Raffa boleh didapati di semua pelantar penstriman. Video muziknya telah dimuat naik di saluran YouTube Hayat Kreatif Studio untuk tontonan ramai.


Upin dan Ipin Bakal Kembali ke Pentas Teater Muzikal

Kuala Lumpur – Disebabkan mereka merupakan watak animasi rekaan, seolah-olah Upin dan Ipin boleh menjadi sesiapa sahaja. Transformasi dan inovasi tersebut bergantung pada daya kreatif dan kemampuan pencipta mereka.

Upin dan Ipin telah menjadi satu daripada ikon dan jenama besar tanah air. Selain tampil dalam siri televisyen terbitan Les’ Copaque Production Sdn. Bhd. (Les’ Copaque Production) yang mula melonjakkan nama mereka, Upin dan Ipin turut ke layar lebar dan pentas teater muzikal.

Selepas kali pertama menjayakan sebuah teater muzikal di Panggung Sari, Istana Budaya pada 10 tahun lalu, Upin dan Ipin akan kembali ke pentas teater muzikal yang juga diterbitkan oleh Les’ Copaque Production.

Pementasan untuk kali kedua ini diberikan judul Teater Muzikal Upin & Ipin – Pin Pin Pom yang sesuai ditonton oleh pelbagai lapisan masyarakat. Pada kali ini, Upin dan Ipin akan muncul sebagai pahlawan magik.

“Ekoran sambutan hangat terhadap teater muzikal pertama, teater kedua ini dirancang, malah mahu dipentaskan pada awal tahun 2020. Namun begitu, pandemik COVID-19 telah membantutkannya,” jelas Pengarah Urusan Les’ Copaque Production, Burhanuddin Md. Radzi, semasa sidang media Teater Muzikal Upin & Ipin – Pin Pin Pom pada 28 Jun 2022 lalu.

Tambah Burhanuddin, teater muzikal yang bakal dipentaskan pada 3 dan 4 September 2022 di Dewan Plenary, Pusat Konvensyen Kuala Lumpur ini akan menampilkan pengisian yang berbeza.

Tambah Burhanuddin, teater muzikal ini akan menggunakan teknologi terkini seperti teknik kesan khas, kesan pencahayaan, serta penggunaan sistem lampu diod pemancar cahaya (LED) skrin untuk kesan luar biasa.

“Banyak alatan multimedia yang perlu diolah berbanding dengan 10 tahun lalu. Walau bagaimanapun, apa-apa yang penting, Teater Muzikal Upin & Ipin – Pin Pin Pom ialah 100 peratus karya anak tempatan,” jelas Burhanuddin.

Pementasan Teater Muzikal Upin & Ipin – Pin Pin Pom yang berdurasi lebih sejam dijangka padat dengan aksi mendebarkan, serta mencuit hati, dengan dihiasi lagu-lagu muzikal yang pasti menghiburkan, dan mendorong penonton untuk menyanyi bersama-sama.

Antara lagu yang akan didendangkan nanti termasuklah Gembira Bermain yang sedia popular, serta Upin & Ipin Berani dan Pin Pin Pom.

Teater yang diterbitkan dengan kerjasama Star Fotress Sdn. Bhd. ini akan turut menampilkan beberapa watak baharu yang pertama kali dimunculkan untuk pementasan teater seperti Pahlawan Magik Upin Ipin dan Nenek Kebayan.

Waktu pementasan Teater Muzikal Upin & Ipin – Pin Pin Pom dibahagikan kepada tiga, iaitu pukul 11.00 pagi, 3.00 petang dan 8.15 malam. Para peminat sudah boleh mendapatkan tiket dengan potongan harga 10 peratus di laman sesawang trip.com bermula dari 15 Jun sehingga 14 Julai 2022. Bermula dari 15 Julai 2022 pula, tiket akan dijual dengan harga asal menerusi laman sesawang MyBookMyShow.com.

Dalam sidang media itu juga, Burhanuddin memberitahu Les’ Copaque Production merancang untuk membawa Teater Muzikal Upin & Ipin – Pin Pin Pom ke Singapura, Indonesia dan Brunei.

Beliau turut berharap teater muzikal ini akan terus berkembang, sehingga akhirnya setaraf dengan pencapaian dan kedudukan Disney.

“Kami, iaitu saya dan isteri serta anak-anak Les’ Copaque Production mahu Upin dan Ipin menjadi nama besar, dan boleh dibawa ke seluruh dunia. Kami mahu melihat karya Malaysia melangkah ke tahap antarabangsa,” tambah Burhanuddin.

Turut menghadiri sidang media ialah Pengurus Projek Star Fotress, Goh Shin Bin; pengarah Teater Muzikal Upin & Ipin – Pin Pin Pom, Siti Rohayah Attan; dan pengarah koreografinya, A. Aris A. Kadir.

Teater Muzikal Upin & Ipin – Pin Pin Pom membawa kisah Upin dan Ipin di Kampung Durian Runtuh yang secara tidak sengaja terjumpa, dan membawa pulang Batu Delima Sakti kepunyaan Nenek Kebayan.

Nenek Kebayan yang mahu menakluki dunia magik, memerlukan kuasa dari Batu Delima Sakti tersebut. Upin dan Ipin kemudian bertukar menjadi Pahlawan Magik dan menentang Nenek Kebayan.


Sebanyak 12 Individu Dilantik sebagai Ahli MAKEN

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 12 individu telah dilantik menganggotai Majlis Kebudayaan Negara (MAKEN) dalam satu sesi penyampaian watikah yang disempurnakan oleh Menteri Pelancongan, Seni dan Budaya, YB Dato’ Sri Hajah Nancy Haji Shukry di Novotel Kuala Lumpur City Centre pada hari ini.

Individu yang dilantik adalah dalam kalangan golongan yang dihormati, berpengalaman luas dan banyak menyumbang kepada seni, budaya dan warisan negara dalam tempoh dua tahun ini. Mereka terdiri daripada YBhg. Dato’ Dr. Mohamed Najib Ahmad Dawa selaku Pengerusi, YAM Tunku Zain Al-‘Abidin Ibni Tuanku Mukhriz selaku Timbalan Pengerusi, YM Dato’ Tengku Khalidah Tengku Bidin, YBrs. Dr. Lim Swee Tin, YBrs. Dr. Paul Porodong, YBrs. Dr. Regina Garai Abdullah, Puan Suhana Sarkawi, Encik Mohd Kamrulbahri Hussin, YBhg. Dato’ Goh Hin San, Puan Low Ngai Yuen, Encik Abishegam Thiayaga Dass dan Encik Ronie Bahari.

MAKEN merupakan sebuah badan bebas yang berperanan memberikan khidmat nasihat, pandangan dan cadangan kepada Kementerian Pelancongan, Seni dan Budaya (MOTAC) dan kerajaan berhubung dengan pembangunan, kemajuan serta pemerkasaan dasar berkaitan dengan hal ehwal seni, budaya dan warisan negara. MAKEN bakal menggantikan Majlis Penasihat Kebangsaan Berkenaan Kebudayaan (MPKBK) yang telah ditubuhkan pada tahun 1976 dan berfungsi hingga tahun 2003. Majlis ini diwujudkan sebagai platform tertinggi yang melibatkan wakil penggiat seni, budaya dan warisan daripada pelbagai bidang bagi membincangkan isu-isu berkaitan dengan kebudayaan dan kesenian.

MAKEN juga berfungsi untuk memberikan khidmat nasihat secara perundangan dan perbincangan bersama-sama MOTAC berkenaan dengan kebudayaan termasuk perkembangannya di peringkat antarabangsa, mengemukakan pandangan dalam urusan penambahbaikan berhubung dengan pelaksanaan program kebudayaan yang selari dengan Dasar Kebudayaan Negara (DAKEN), dan memberikan cadangan serta syor berkenaan dengan idea baharu berhubung dengan hala tuju kebudayaan.

Dalam ucapannya, YB Dato’ Sri Hajah Nancy Haji Shukry berharap ahli-ahli MAKEN yang telah dilantik ini dapat bersama-sama MOTAC memacu usaha ke arah merealisasikan hasrat menjadikan Malaysia sebagai sebuah “Negara Maju Rakyat Berbudaya” serta dapat melestarikan agenda pemeliharaan, pemuliharaan dan perlindungan seni, budaya dan warisan negara.

Turut hadir dalam majlis yang diadakan ialah Ketua Setiausaha MOTAC,  YBhg. Datuk Hajah Saraya Arbi dan pegawai kanan MOTAC dari pelbagai jabatan dan agensi.


Bangga Diri terhadap Bahasa Melayu

KUALA LUMPUR – “Darjat bahasa Melayu sudah lama berada pada kedudukan yang tinggi sejak sebelum negara ini mencapai kemerdekaan. Menurut sejarah, sebelum kemerdekaan lagi sudah ada perbincangan tentang beberapa perkara yang perlu dilaksanakan apabila negara mencapai kemerdekaan, antaranya termasuklah bahasa Melayu sebagai bahasa kebangsaan yang menjadi lambang negara.” Demikian menurut Ketua Pengarah Dewan Bahasa dan Pustaka (DBP), Datuk Abang Sallehuddin Abg. Shokeran, ketika dihubungi oleh Bernama Radio pada pagi tadi.

Tambah beliau, semua negara di dunia ini mempunyai bahasa kebangsaan sendiri, begitu juga di negara kita. Sebelum kemerdekaan dimeterai, semua pemimpin daripada pelbagai bangsa di negara ini bersetuju bahawa bahasa Melayu diterima sebagai bahasa kebangsaan. Hal ini juga termaktub dalam Perlembagaan menerusi Perkara 152, Akta Bahasa Kebangsaan, bahawasanya bahasa Melayu menjadi bahasa rasmi negara ini. Inilah darjat bahasa Melayu yang berada pada kedudukan yang sewajarnya.

Datuk Abang Sallehuddin juga menjelaskan bahawa DBP ditubuhkan pada tahun 1956, iaitu setahun lebih awal daripada penubuhan negara ini yang mencapai kemerdekaan. Keadaan ini menunjukkan pemimpin kita sebelum kemerdekaan dahulu bahawa antara landasan utama yang difikirkan oleh mereka pada masa itu termasuklah bahasa. Hal ini demikian kerana bahasa merupakan wadah atau antara kaedah untuk memajukan negara.

Susulan itu, setelah pelbagai kajian dan perbincangan dibuat, kerajaan memutuskan bahawa bahasa Melayu sebagai bahasa kebangsaan, bahasa rasmi, dan bahasa pengantar dalam sistem pendidikan negara ini. Inilah antara darjat bahasa Melayu, yang diutamakan dan diletakkan dalam Perlembagaan pada kedudukan yang tinggi dan sama penting dengan perkara asas lain yang dilaksanakan hingga hari ini.

Menerusi segmen Jendela Fikir: Darjat Bahasa Melayu ini juga, Datuk Abang Sallehuddin melahirkan rasa kekhuatirannya terhadap penggunaan bahasa rojak, yang menurutnya turut dihadapi oleh mana-mana negara di dunia.

“Ada juga sebilangan masyarakat yang menggunakan bahasa yang baik. Cuma mereka tidak menggunakan bahasa yang baik kerana kurang pengetahuan,  tidak menguasai bahasa itu secara bagus, secara lengkap dan banyak dipengaruhi oleh bahasa basahan atau bahasa dialek di rumah masing-masing. Kebanyakan penutur menggunakan bahasa Melayu sebagai bahasa harian mereka. Keadaan ini sedikit banyak mempengaruhi penggunaan bahasa standard.“

“Namun demikian, jika berlaku percampuran bahasa seperti bahasa rojak dalam bahasa rasmi, misalnya juruhebah radio menggunakan bahasa yang lintang-pukang atau bahasa yang kurang baik dan tidak standard, keadaan ini agak merisaukan kita di DBP,” katanya.

Katanya lagi, masyarakat perlu memahami bahasa Melayu yang mempunyai laras bahasa tertentu. Misalnya dalam urusan rasmi, gunakanlah bahasa yang standard, bahasa yang indah dan tersusun. Sekiranya dalam konteks tidak rasmi seperti penggunaan bahasa dalam  WhatsApp yang banyak singkatan dan kependekan teks, hal ini memang  tidak dapat dielakkan untuk menjimatkan ruang dan masa.

Sehubungan dengan itu, masyarakat diingatkan agar tidak berasa rendah diri untuk menuturkan bahasa Melayu dan menganggap bahasa asing lebih tinggi darjatnya atau seseorang itu dianggap lebih pandai apabila menggunakan bahasa Inggeris.

Kita menganggap bahawa bahasa Inggeris begitu hebat dan antarabangsa, sebaliknya bahasa Melayu seperti bahasa orang kampung. Pemikiran seperti ini perlu dihindari kerana melibatkan jati diri. Contohilah negara maju yang mempunyai tamadun yang tinggi dan negara China begitu berbangga menggunakan bahasa Mandarin apabila mengadakan mesyuarat rasmi dengan kita. Begitu juga di Jepun dan Jerman, keadaan itu sangat berbeza kerana mereka mempunyai sikap bangga diri yang tinggi atau secara bahasa kasarnya, sombong diri terhadap bahasa sendiri berbanding dengan bahasa lain.”


Wesley Methodist School Kuala Lumpur Semai Nilai Perpaduan dalam Kalangan Remaja

Untuk mendapatkan maklumat terkini, ikuti kami melalui Telegram

Kuala Lumpur – Wesley Methodist School Kuala Lumpur (International) menganjurkan Sambutan Hari Perpaduan Sekolah, bertempat di Wesley Hall, Wesley Methodist School Kuala Lumpur, pada pukul 8.00 pagi tadi.

Majlis Sambutan Hari Perpaduan tersebut diraikan dengan perkongsian pengalaman, persembahan nyanyian dan deklamasi puisi oleh tetamu kehormat dan tetamu undangan berkenaan dengan perpaduan dan kehidupan masyarakat yang berbilang-bilang kaum di negara ini. Sambutan tersebut turut dimeriahkan dengan persembahan dikir barat, nyanyian, deklamasi sajak, serta tarian tradisional Melayu, Cina, India serta tarian masyarakat Sabah dan Sarawak oleh para pelajar di sekolah tersebut.

Menurut Pengetua Wesley Methodist School Kuala Lumpur, Encik Wong Chee Kheon, Hari Perpaduan disambut sebagai satu usaha pihak sekolah untuk memainkan peranan serta membina semangat pelbagai kaum dalam mengukuhkan dan memperkasakan perpaduan dan integrasi nasional dalam kalangan rakyat. Katanya, “Saya percaya, ‘melentur buluh biarlah daripada rebungnya’.”

“Hari Perpaduan yang bertemakan ‘Jom Membina, Jangan Membinasa’ ini diyakini akan memberikan impak yang positif dalam usaha pembangunan bangsa dan negara ke arah membina era yang lebih makmur dan sejahtera berteraskan tiga komponen, iaitu keharmonian sosial, kemakmuran ekonomi dan aspirasi bagi menjadikan Malaysia negara yang bersatu padu dan maju,” tambah beliau.

Pada majlis tersebut, tetamu kehormat, Yang Berhormat (YB) Senator Datuk Ras Adiba Mohd Radzi menyampaikan ucapan dan amanat khusus kepada pelajar Wesley Methodist School Kuala Lumpur. Beliau berkata,

Adik-adik yang dikasihi, kalian ialah generasi masa hadapan negara kita. Kita mesti bersatu padu dan melakukan yang terbaik untuk negara kita. Ibu bapa kita telah berjuang, bertungkus-lumus untuk menjadikan kehidupan kita aman. Oleh itu, saya memohon kepada adik-adik untuk sentiasa ingat bahawa kita ialah rakyat Malaysia dan tiada siapa-siapa yang boleh mengambil negara ini dari tangan kita.

Menerusi majlis tersebut, semangat perpaduan dalam kalangan para pelajar disemarakkan dengan deklamasi puisi yang bertajuk “Panji Daun Lontar“ oleh Sasterawan Negara, Profesor Datuk Dr. Siti Zainon Ismail.

Mengulas mengenai penganjuran majlis pada hari ini, Presiden Persatuan Pemuisi Nasional Malaysia (Pemuisi), Datuk Dr. Radzuan Ibrahim berkata, “Tema sambutan pada hari ini cukup bagus untuk diserapkan dalam jiwa remaja. Penglibatan remaja dalam majlis sambutan pada hari ini memperlihatkan perpaduan dalam kalangan mereka. Sekiranya kita pupuk nilai budaya bangsa di Malaysia, kita akan membentuk masyarakat yang padu dari sudut perpaduan dan hal inilah yang kita mahukan untuk generasi kita pada masa sekarang dan akan datang.”

Dalam pada itu, Pengarah Pusat Kebudayaan Universiti Sains Islam Malaysia (USIM), Tuan Adiwangsa Sukma turut berkata, “Pada hakikatnya, kita telah hilang satu elemen yang penting untuk menyatukan generasi baharu. Jika suatu masa dahulu, kita terdedah dengan pelbagai budaya yang secara tidak langsung menyatupadukan kita, seperti berkunjung ke rumah teman, bermain dengan rakan sepermainan dan peranan sekolah yang menyatukan masyarakat, perkara itulah yang menyebabkan perpaduan sentiasa akrab dalam kehidupan kita dan tidak susah untuk kita bina perpaduan pada masa itu. Apa-apa yang dilakukan oleh Wesley Methodist School Kuala Lumpur pada hari ini sangat baik, bukan sahaja dari segi pengurusan yang sistematik, tetapi dari segi cara mereka melihat seni sebagai elemen yang membangkitkan rasa cinta akan negara melalui perpaduan.”

Antara lain yang turut hadir dalam majlis tersebut ialah Datuk Seri Wong Chun Wai, Tuan Letfee Ahmad, Datuk Seri Abdullah Sani, Tuan Kumar Subramaniam, wakil media, para guru dan pelajar Wesley Methodist School Kuala Lumpur.